
Comediograf de ocazie 


Adunate în volum, articolele de presă sunt efemeride care nu mai pot 
vorbi despre un viitor, ci reconfigurează un trecut ce rareori dă semnificații 
noi prezentului. Ca editor, m-am îndoit mereu de sensul unui asemenea 
volum. Îndoiala persistă şi acum când privesc parte din propriile mele scrieri 
jurnalistice făcând un corp comun. Dacă peste vreme îndoiala se va 
confirma, doar editorul va fi vinovat, căci gazetarul îşi ia cu fiecare text 
pedeapsa de a fi trecător. Chiar dacă nu le-aş fi ordonat cronologic şi ar fi fost 
înşirate aiurea, lectura lor, la final, ar trebui să refacă tabloul unor ani în care 
spasmele sociale şi politice nu m-au lăsat indiferent. Citit liniar sau nu, 
volumul va reconstitui sumar cronica personală a unui timp şi va da mărturie 
atât despre alţii, cât şi despre neliniştile mele. 


Mi-aduc aminte de un personaj insolit al istoriei moderne, Candiano 
Popescu, despre care mi-ar plăcea să scriu cândva, pe îndelete, considerându- 
| exemplar pentru devălmăşia în care politicianul român se exprimă de un 
secol şi jumătate încoace. Patriot, luptător la Plevna, regalist, avocat de 
succes, proprietar de gazetă, membru de partide, revoluţionar republican şi 
iarăşi regalist, dar mai presus de toate poet. Titlul volumului său de poezii, 
Când mă plictisesc, mărturiseşte despre momentul în care muza îl vizita şi, 
implicit, de faptul că atunci când plictisul nu-l atingea cu inspiraţie se gândea 
şi lucra politica destinului național. Pe vremuri, politicianul român când se 
plictisea făcea poezie (astăzi, sastisit mai tot timpul, face bani), când nu, era 
plin de râvnă pentru propăşirea ţării. Amuzându-mă, mi-aş fi putut numi 
volumul Când mă enervez, pentru că doar atunci când nu mi-am reprimat 
revolta şi nu am reuşit să mă închid în carapacea mea am răbufnit scriind. În 
rest, asemenea celor mai mulți dintre convivii mei, am deprins starea de 
cetăţean autist care se protejează scutind a cheltui inutil energii, văzându-şi 
liniştit de treabă într-o ţară unde, în ciuda hărmălaiei, indignarea oamenilor 
nu schimbă nimic. La rigoare, suntem cu toţii nişte români exemplari. 


Între dramaturg şi gazetar sunt multe asemănări. Ambii sunt 
comediografii vremurilor lor, amândoi trăiesc cu ardoare viaţa celorlalți. 
Revenind la cazul Candiano Popescu, trebuie spus că la procesul său, ce a 
urmat aiurelii politice numite Republica de la Ploieşti, grefier este menționat 


un oarecare I.L. Caragiale. Grefierul a avut puterea să nu se risipească în 
gazetărie şi geniul de a scrie comedia unei națiuni. Indiferent de pe ce poziție, 
de jurnalist sau de scriitor dramatic, România este o obsesie pe care nu mi-o 
pot reprima. Uneori mă întreb dacă tăcerile, revoltele, lehamitele, toate câte 
mă apucă în relație cu Ea sunt semne că o vreau într-un anumit fel sau doar 
că pur şi simplu o iubesc pasional aşa cum e. 


“Textele din prezentul volum au apărut în perioada 2008-2011, cele mai multe fiind publicate în 


Jurnalul Naţional, câteva în revistele GO şi Caţavencu, iar restul pe noriimei.ro (n. a.). 


octombrie 2008 


ZODIA MĂSCĂRICIULUI 


Mult timp ne-am amăgit că schimbarea de generaţii va aduce politicieni 
tineri ŞI şcoliți. Am sperat că meseria de politician de carieră va intra în 
nomenclatorul de profesii onorabile, iar pe scena politică se vor juca mai 
puține vodeviluri. 


Prima dezamăgire a produs-o valul de boureni şi de turcance. Ei au 
confirmat deja că sunt creaţi după chipul şi metehnele înaintaşilor. Cu singura 
deosebire că vorbesc fluent limba engleză, iar româna, cu mai mult tupeu. In 
plus, au devenit ofiţeri sub acoperire abia după Revoluţie şi definesc şpaga 
drept comision, iar traficul de influenţă, consultanță. Au învăţat repede că în 
politică exişti doar în măsura în care apari la televizor. 


Ultima brumă de speranță într-o nouă clasă politică, de o altă calitate 
umană şi profesională, se va spulbera odată cu introducerea votului 
uninominal. In loc de tineri tobă de carte, fără năravul apucăturilor 
dâmboviţene, vom vedea toată floarea cea vestită a tranziției româneşti 
populând Parlamentul ca un bestiar al aiurelii istorice a ultimilor douăzeci de 
ani. Vor fi reprezentate îndeletnicirile care au făcut cândva audienţe TV: 
cântăreți, fotbalişti, dive de pagina cinci, afacerişti şi politicieni veroşi - 
vedete! Sclipiciul României buimace de ce i se-ntâmplă, luciul unei lumi 
maculate de număratul banilor. Toate speciile tranziției vor completa 
Parlamentul, devenind surse inepuizabile de subiecte pentru presa de scandal, 
răsplătind astfel mediul din care s-au născut. Emisiunile de ştiri se vor lipsi 
de rubricile tradiționale, căci cine va mai putea spune dacă întâmplarea va fi 
una politică, despre fotbal, despre sex sau doar o curiozitate din viața 
cimpanzeilor. 


Vom vedea sălbăticiunile junglei româneşti lăsându-se captive acestui 
mare zoon pseudo-politikon numit Casa Poporului. Chiar dacă interesul 
public va fi mai degrabă pentru dizeuze cu har şi golgheteri de geniu, 
valoarea faunei va fi dată de oligarhii locali, cei care au investit în fotoliul de 
parlamentar şi care vor dori să-şi recupereze grabnic banii cu profituri pentru 
măcar câteva vieți de aici încolo, căci în România nu se ştie niciodată când se 


schimbă schimbarea. Pentru partide va fi mai uşor de lucrat cu numerarul. 
Dacă suma de intrare pe listă rămâne tot de ordinul a una sau două sute de 
mii de euro, grosul cheltuielilor va fi lăsat în seama candidatului. Bani şi 
notorietate televizistică, iată cele două mari calități necesare unui român 
pentru a fi ales deputat sau senator. Cu cât notorietatea e mai redusă, banii 
trebuie să compenseze. 


Problemele vor apărea după tipărirea cărților de vizită cu tricolor şi 
stemă. Pentru unii, sumele investite în campanie se vor recupera mai greu 
decât se aşteptau, pentru alţii, periculos de repede. Colegii de Parlament vor 
deveni nişte vecini cu capre mai multe şi mai cornute. lar DNA-ul va fi rămas 
subordonat politic - aşa se vor indigna cei mai puţin abili. In cei prea copleșiți 
de propria lor persoană şi cu priză mare la popor se va trezi sentimentul 
mesianic că doar ei sunt adevărații aleşi, iar partidul pe a cărui listă au fost 
aleşi este, de fapt, o structură nedemocratică. Partidul sunt eu! - vor spune ei 
răspicat, văzându-se deja în cartea de istorie, un fel de tabloid mai gros. 


Abia atunci partidele vor înţelege ce uşor pot fi creați monştrii 
nerecunoscători care muşcă mâna stăpânului. Şi vor înţelege că e necesar să 
se adapteze la deranjurile create de uninominali. Vor avea de potolit şi 
disputele dintre fostele vedete de televiziune - astăzi parlamentari şi anoşti 
activişti de partid care şi-au început viaţa politică pe trotuarele patriei lipind 
afişe şi purtând şepcuţe şi tricouri cu însemnele electorale, nicidecum haine 
de firmă precum celebrii şi prea norocoşii lor colegi. Cei care ştiu meserie 
stau liniştii: politica face alergie la eroi solitari şi călăreți singuratici; politica 
înseamnă asumarea condiției de membru de partid, tot aşa cum un peşte îşi 
asumă condiția bancului de peşte din care face parte şi care îl protejează. 
Viaţa unui politician înseamnă ani de răbdare, de tenacitate şi de îndurare a 
multor umilinţe. Tocmai asta desfid vedetele. In final, însă, cele mai multe 
dintre ele vor pieri prin grija colegilor mai puţin talentaţi, dar răbdători. Din 
cauza acestor neajunsuri, şi a multor altora încă nerostite, legea electorală va 
fi pesemne schimbată într-o formă mai cuminte, spre binele poporului. 
Subiect isteric al discursurilor populiste din ultimii ani, votul uninominal va 
ajunge o frivolitate reprimată la timp. 


Până una-alta, zoologia uninominală va fi marele divertisment al 
României. Hărmălaie mare şi colorată ca aceea a unei fanfare interpretând 
nedesluşit perinițe şi marşuri funebre. Ţară veselă prin destin, dar tristă prin 
consecinţe. Acum e vremea lor, vremea farsorilor. 


decembrie 2008 
POLITICĂ ŞI CRIZĂ 


împreună un nou început 


Pe patul de moarte, Ițic îi dictează Raşelei: „Lui Ștrul îi las 25 000, 
pentru Şloim 20 000, lui Şmil îi las 25 000...” La un moment dat Raşela îl 
opreşte: „Ițic, dar tu n-ai banii ăştia! Tu n-ai niciun sfanț! ” Ițic o priveşte 
îngăduitor şi îi răspunde radios: ,„, Tu, Raşelă, gestul contează!” 

Acelaşi raționament pare să fi fost şi laitmotivul campaniei electorale care 
a aruncat din toate părțile politice mii de kilometri de autostradă, salarii şi 
pensii de nababi, lapte şi miere din belşug. Doar viaţa de apoi a mai rămas 
netocmită, căci tot ce este pământesc a fost deja promis. Până şi lucrul care 
sperie o lume întreagă, criza financiară americană, a devenit în opinia lui 
Tăriceanu o oportunitate pentru români. Avem posibilitatea de a ne cumpăra 
case ieftine în SUA, dacă în România n-avem nicio şansă. Supralicitând, 
Geoană promite 20 000 de euro şi alte năzbâtii financiare fiecărui român 
pribeag întors acasă. Parcă şi văd câteva şatre înconjurând sediul PSD pentru 
a-i umfla liderului social-democrat banii promişi. Aritmetica elementară ar da 
pentru numai o sută de corturari (nu cărturari!) un buget de două milioane de 
euro, bani publici! La toate acestea, vine şi Contabilul Mengele, ministrul 
neSănătăţii, şi dă compensate fără număr la tot poporul. Personajele invocate 
par a fi expresia unor cazuri clinice de politică schizoidă, în care electoratul 
se presupune că e fundamental şi iremediabil oligofren. 


Mai de efect au fost totuşi partidele de sex oral, mai ales cele filmate pe 
ascuns. Se povesteşte că atunci când s-au strâns la sfat greii PSD, încercând 
să oprească scandalul ce stătea să izbucnească odată cu difuzarea înregistrării 
video în care protagonista orală părea a fi o camaradă doamnă secretar 
general, o altă colegă de partid, auzind numele presupusei eroine, ar fi 
exclamat uşurată: „Bine că n-am fost eu!” De aceea, cred că nu este 
important să se ştie numele femeii care prestează în filmuleţul ce rulează pe 
net. Ar fi de ştiut însă cine e cetăţeanul care, bucurându-se de priceperea 
doamnei politician, a pus la cale abjecta filmare. Târfa, de data asta, poartă 


nume bărbătesc. Revenind la genul consacrat al cuvântului, putem invoca şi 
alte situații similare, mai casnice sau doar mai perverse: tricotatul la televizor 
(filmat cu acordul interpretei) şi jocul de-a memoria slabă sau „câți ani ai, 28 
sau 32? Răspunsul: Am uitat!” — atunci când vrei să pari mai virgină în raport 
cu propriile minciuni electorale. Celebrele protagoniste, Udrea şi Turcan, 
două doamne cu ascensiune politică şi maximă competenţă legate intim de 
Băsescu şi Stolojan. E firesc ca într-o republică în care ştirile de primă pagină 
sunt ținute de vedete XXX, şi evenimentele puterilor în stat să stea sub 
semnul pornopoliticii. 

Chiar Istoria e uneori o târfă... respectabilă. Memorează doar ce-i 
capabilă să surprindă şi nu neapărat ce s-a întâmplat cu adevărat. C.P. 
Tăriceanu va rămâne în anale ca al doilea prim-ministru liberal, după Gh. 
Tătărescu, ce a reuşit performanţa să stea în funcție un mandat complet şi 
care-şi lasă partidul la sfârşitul guvernării la o onorabilă cotă de aproape 20% 
în preferințele electoratului. Istoria nu va reţine că, de fapt, Tăriceanu este un 
„personaj colectiv”. Mai precis, că performanța se datorează în special 
acelora care l-au susținut din umbră şi în tăcere, numai pentru că Băsescu l-a 
ridicat la înaltul grad de prim-adversar. Reacţia negativă, vecină cu ura, pe 
care Băsescu a răspândit-o în diversele medii ale puterii a generat o coaliție 
neexprimată public explicit şi care i s-a opus permanent, găsindu-şi ca 
principală formă de acţiune susținerea necondiționată a lui Tăriceanu, victimă 
sigură altfel. Dintr-o ciucă a bătăi sortită să părăsească rapid ringul politic, 
Tăriceanu a ajuns un moto-flăcău ce pare în ochii Istoriei vânjos nevoie mare 
dacă i-a rezistat patru ani „bestiei” de la Cotroceni. Numai că, lucizi fiind, 
auzindu-l şi văzându-se în ultimul timp pe veritabilul Tăriceanu, începe parcă 
să-ți devină simpatic Băsescu şi să te întrebi dacă luptând împotriva unui rău 
n-ai făcut un rău şi mai mare. 

România, ţară de poveste cu multe personaje colective şi puţini eroi. Au 
trecut şi alegerile. Bătălia s-a dat pentru cine va administra criza ce a avut 
răbdare cu noi şi ne-a aşteptat ca mai întâi să ne alegem. Oricare ar fi 
montajul politic câştigător, aproape că nu mai contează, diferenţele vor fi 
minime. România va rămâne încă mult timp încremenită în fața televizorului, 
nevenindu-i să creadă ce scrie pe ecran: „Azi a fost înmormântată femeia 
moartă într-un triunghi conjugal. Urmează: Sfârşitul lumii!” 


Mai aude careva că Haaretz l-a anunţat pe Băsescu că a pierdut alegerile 
prezidențiale din 2009?! 


februarie 2009 
SECURISM ECUMENIC 


ŞI AMANTLÂC DE STAT 


Ițic: Dacă eu mă culc cu nevastă-ta, suntem rude? Ştrul: Nu, Ițic, suntem 
Chit. 


Ai crede că un dialog similar a avut loc între PDL şi PSD când s-au 
hotărât să se alieze. Oricât de golănească ar fi politica dâmboviţeană, în cazul 
de faţă lucrurile au fost mai elaborate, ceva rudenie existând dintru 
începuturile politicii feseniste. Şi chiar dinainte. 


După ce şi-a pus un Preşedinte, Securitatea redivivus şi-a ales un 
Parlament, apoi a numit un Guvern format din colegi de redivivus, cunoscuți 
în plan public ca adversari. Societatea românească a fost consternată, 
bălmăjind dispreţuri civice, dar neînţelegând semnificația momentului: după 
19 ani de la Revoluție au învins Ei. Restauraţia s-a încheiat. Pentru satisfacția 
Sforarului, melanjul guvernamental a fost ornat cu câteva amante, ca semn de 
maxim tupeu (autoritate, în percepția publică). Apoi cârâieli, şi resemnarea 
mioritică s-a instalat repede. Cinicii se consolează spunând că vom avea o 
dată în plus de cine să râdem, ca şi cum de batjocură am duce lipsă în 
România. 


Puterea „sângelui albastru” a împlinit visului Preşedintelui, care la rândul 
său a împlinit visul mai mare al celor care l-au inventat. Lucea de plăcere 
azuriul în ochii noilor aliaţi la ceremonia de învestire, bucuria reîntâlnirii sub 
lumina reflectoarelor la cel mai înalt nivel în stat. Metamorfoza aproape că s- 
a încheiat. Vedem politicieni, ziarişti, oameni de afaceri, filozofi şi nu-i mai 
recunoaştem în ei pe redivivuşi. 


Un alt motiv pragmatic ar fi acela că pentru a jefui eficient este de 
preferat să te aliezi cu jefuitorul-advers, prăpădul fiind garantat, iar legea 
tăcerii implicită. Uitată fie teoria după care un adversar politic e o piedică 
vigilentă. In cazul alianţei albăstrii, vigilent va fi cel care ține de şase, ca apoi 
rolurile să se inverseze. 


Încă din prost-început, defecţiunea majoră Stolojan a fost reparată cu mult 
mai adecvatul Boc, cel „atât de mic şi cu o gură atât de mare, încât ar încăpea 
uşor în ea”. Ascultător şi executant absolut al voinţei celui mai înalt în stat 
redivivus. Dacă în decembrie '89 nu s-ar fi întâmplat nimic, utecistul Boc ar fi 
ajuns tot sus, foarte sus. Puteam trece în '89 înapoi la sclavagism, la orice alt 
Ev Mediu, şi Boc ar fi devenit acelaşi înalt (!) demnitar cerut de sistem. E cel 
mai apt să le execute ordinele, ştiind că pentru a supravieţui nu trebuie să ai 
personalitate, trebuie doar s-o îmbraci umil pe a celui mai puternic. 


A urmat hopul Gabriel Oprea, test al vigilenţei PSD şi al dimensiunii 
dorinţei sale de a guverna cu orice preţ. Dacă PSD ar fi acceptat, Preşedintele 
şi-ar fi sporit controlul, iar finalul social-democraților s-ar fi produs mult mai 
repede, prea repede chiar şi pentru un killer care simte nevoia să se bucure de 
zvârcolirile duşmanului. Promiţând că nu-i va refuza nominalizarea ca 
ministru, i-a pus condiția lui Oprea ca ulterior numirii să aibă „inițiativa” 
readucerii la şefia Serviciului secret de informaţii al Ministerului de Interne a 
lui Virgil Ardelean, zis şi „Vulpea”. 

Pentru oricine din sistemul puterii, numele Vulpea e sinonim cu spaima, 
cu fiorul rece al şantajului, al scandalului public sau doar al obligativității 
executării unei operațiuni murdare. Bună parte dintre politicienii români, 
fişați (şpăgi, privatizări oneroase etc.) fiind de Vulpea, sunt gata să execute 
orice comandă. PSD a reacționat organic la ideea că Vulpea ar putea să le 
bântuie din nou conştiinţele. L-a mazilit fără ezitare pe Oprea şi a devenit mai 
suspicios în exercitarea jocului alianţei. 


În noiembrie 2004, Băsescu era întâmpinat la porţile televiziunii publice 
de un grup de simpatizanți PSD. A avut proasta inspirație să deschidă geamul 
maşinii şi să se ia în gură cu ei. Și, pe lângă înjurături, a fost scuipat din plin. 
Mult mai târziu, a aflat că „simpatizanţii” erau oamenii lui Oprea. Aşa că 
decesul politic al generalului Gabriel Oprea s-a consumat şi ca o răzbunare 
târzie. Colaboratorii lui Băsescu uită că atunci când nu se mai poate folosi de 
ei îi sacrifică fără nicio ezitare sau îi lasă pradă altora. In trecutul lor comun 
cu Traian Băsescu trebuie să-i fi dat un cât de mic motiv ca să-i încolțească în 
minte o frustrare. Băsescu amână doar execuţia. Foloseşte răbdarea ca armă 
aşa cum doar Ion Iliescu a mai făcut-o. Iliescu a fost marele maestru al 
amânării, al ezitării. Băsescu ia decizii când logica jocului politic poate fi mai 
abitir contrariată. Are răbdarea de a aştepta momentul prielnic pentru ca 
atacul să fie letal. Are vocaţia distrugerii, a demolării, iar ca metodă - 
conflictualizarea. Dacă ţara e liniştită, are grijă să o răscolească, altfel nu 


poate să o conducă. E un excelent navigator pe furtună, dar pe vreme bună 
izbeşte nava de chei. 


Următoarea mişcare: schimbarea Constituţiei. Preşedintelui Băsescu îi 
lipsesc câteva prerogative constituționale pentru a se exprima plenar, totalitar. 
A obosit să inventeze instrumente de presiune, le vrea lege. A pierdut trei ani, 
cât Tăriceanu s-a încăpățânat să nu fie un Boc. Acum, şi faptul că Boc este 
însuşi Boc e prea puţin. Dându-i lui Geoană şansa să-şi consume obsesia de a 
fi mai mare ca Adrian Năstase, Băsescu şi-a construit din PSD servantul 
ascensiunii spre absolut şi premisa schimbării Constituţiei la propria-i dictare. 
Paradoxal, şi Băsescu, şi Geoană s-au născut din frica lui Năstase (doar 
Tăriceanu s-a născut din ură, din ura lui Băsescu), de aici şi „destinele” 
comune ale celor doi redivivuşi. Previzibil ar fi ca următoarele alegeri 
prezidențiale să se joace cu „mână moartă”, PSD să stea un tur pe margine 
pentru ca realegerea să fie mai sigură. 

Depărtându-ne de România, ni-l imaginăm pe McCain privind la televizor 
înscăunarea lui Barak Obama, cu faţa lui de Charlie Chaplin bătrân şi 
nemachiat, trist ca orice erou că nu-şi va putea salva ţara. Ţară care a avut 
totuşi şansa de a alege dintre doi bărbați de stat. 


martie 2009 


EVADAREA DIN BALADĂ 


Notă informativă semnată Mioriţa 


„Ce fel de oameni putem fi, dacă despre noi nu se află decât în cazul unui 
eşec?!” - spunea profesorul unei şcoli de informaţii. Despre reuşitele acestor 
oameni aflăm doar din cărți de istorie sau de ficțiune documentată. Nu se pot 
bucura de propriile victorii şi nici de avantajele materiale ale meseriei. 
Formează o elită specială ce şi-a asumat un tip de austeritate a existenţei din 
care au suprimat plăcerea exercitării puterii cu care, de altfel, se „joacă” tot 
timpul. 

In România, asemenea teorii sunt contrazise, tocmai pentru că la noi e ca 
la nimenea. Acum 19 ani, când se pregătea de viaţa de apoi, de după 
Revoluţie, activul Securităţii statului s-a disipat în diferitele zone ale 
societăţii, aşteptând momentul transfigurării. După decembrie '89, a reapărut 
întrupat în oameni de afaceri, în politicieni şi ziarişti, în membri ai societății 
civile. Unii au fost împroprietăriți cu mari bucăţi din fosta economie 
socialistă, alţii au primit sprijinul necesar ascensiunii spre vârful puterii. 

Dând de gustul capitalismului, s-au dedulcit la plăcerile puterii lumești, la 
desfătarea banilor, a limuzinelor şi a amantelor fără număr. Ce era interzis 
până atunci meseriei de securist acum devenea parte din noua paradigmă a 
ofițerului de informaţii, integrat rapid în societatea de consum. Mulţi dintre ei 
s-au îndrăgostit de ipostaza de bărbaţi de stat, de oameni providențiali în 
ochii celor care n-aveau cum şti că puterea şi clarviziunea lor veneau din 
forța informaţiilor deținute, din eficiența rețelelor de influenţă controlate. 


Trăind în lume, dar nu pentru ea, o parte dintre securiştii redivivus au 
„uitat” scopul pentru care se metamorfozaseră. Şi-au depăşit nivelul 
metamorfozei proiectate, având pretenţia nu doar de a oferi date pentru buna 
gestiune a puterii, ci şi de a o controla şi exercita. Asemenea câinelui de pază 
care vrea să-i ia locul ciobanului la conducerea stânei. 


leşind din normă, redivivuşii au încălcat legea firii lor. Prin complexul 
politico-economic creat au pus stăpânire pe România, cu preţul unei 
devălmăşii totale în societate. Securitatea țării a ajuns factor secund de 
interes. Consecința firească a fost destructurarea sistemelor publice, a 
elementelor care constituie pentru orice națiune pilonii de rezistență şi 
ancrasarea mecanismelor cu rol de echilibrare a puterilor în stat. 


Incă o dată în istoria României aşteptăm să scăpăm de o pacoste, mizând 
pe moartea biologică a răului. 


aprilie 2009 


ŢARA ÎN CARE TRĂIM 


Intelectuali ieftini 


Îmi este greu să văd în Traian Băsescu pe Preşedintele României, să 
accept ideea că un farsor suburban conduce ţara în care m-am născut şi 
trăiesc. Privindu-l pe Emil Boc, prototipul slugărniciei politice, nu mi-l pot 
imagina nicicum în postura de prim-ministru. lar gândul că este mă umflă de 
râs. Ce fel de ţară e aceea în care Mona Muscă a ajuns ministrul Culturii? In 
care preşedinta Comisiei de Cultură din Camera Deputaţilor a fost pentru 
două legislaturi la rând Raluca Turcan?... O ţară care şi-a pierdut până şi 
simțul ridicolului. 


Uneori ideile le acceptăm mai greu decât întâmplările concrete. Băşcălia 
face suportabilă realitatea, doar conceptele penibile rămân să ne revolte. Am 
intrat de mult într-o criză a minților luminate, recesiunea intelectuală este o 
stare de fapt. Goana intelighenției româneşti după sinecură este dublată de o 
disponibilitate de prostituare greu de imaginat. Slugărniciile celor care 
servesc umil, cu sinapsele reduse la minimum, un preşedinte grobian 
depăşesc penibilul. La fel, prestațiile de servicii orale din emisiunile TV, 
odele scrise în gazete de cei mereu propuşi să ajungă ambasadori sau miniştri 
şi care, într-un final, nenumiţi nicăieri, îşi încearcă ultima şansă ca membri 
declarați ai partidelor în solda cărora au activat sub acoperirea de ziarişti. In 
gaşcă sunt capabili chiar de resurecții media, întorcând vorbele de la laude 
urât mirositoare la invective „indignate”. 


Unde este spiritul critic al minţilor ascuţite, unde este susceptibilitatea 
implicită a inteligenței mereu treze? Unde este solidaritatea intelectualității 
predispuse a fi de stânga? Unde îi sunt reprezentanţii autentici? In spațiul 
public românesc se exprimă aproape exclusiv intelectualii de dreapta, 
elogiindu-şi BMW-urile şi cremele de corp, atunci când nu văd în Băsescu 
politicianul providenţial. Dacă se ridică şi voci preocupate de viaţa precară a 
celor conduşi de „providenţial” sau îngrijorate de demolarea edificiului 


național, intelighenția acuză prompt: „Comuniştii, naționaliștii!” Ce fel de 
țară este asta? De ce oamenii deştepţi se lasă prostiţi pentru o funcție, pentru 
sume din care nici măcar nu-şi mai cumpără cărți?! 

In alte părți ale lumii, deştepții națiunii îşi bat capul cu proiectarea unor 
noi modele sociale, inventează structuri financiare care să nu mai pună lumea 
într-o stare de pericol iminent. Mitul economiei de piaţă, considerate a 
rezolva orice fel de criză, a fost demolat, iar spectrul unui stat care vrea să se 
reinventeze, mai puternic ca oricând, ca urmare a crizei capitalismului, este 
problema care încinge minţile intelectualilor de aiurea, mai puţin ale celor 
mioritici. Aici, „pe o gură de rai”, aprobăm tacit plata cu care Băsescu şi-a 
câştigat dreptul de a continua „jocul” spre un al doilea mandat: participarea 
României la pierderile marii finanţe internaționale prin accesarea unui credit 
de la Banca Mondială, bani virtuali ce vor fi plătiți ca bani reali. 


Acceptăm zilnic o umilinţă, un jaf, o cădere. Nu numai că minţile lor 
sclipitoare nu răspândesc strălucire, dar chiar întunecă în jurul lor. 


Candidaţi la funcția de „providenţial” 


Trei nume par să conteze în lupta pentru turul doi: Băsescu, Geoană şi 
Antonescu. Primele două sunt creațiile Securităţii redivivus, din rândurile 
căreia şi provin. Cel de-al treilea e uşor diferit ca tipologie şi are „origini” 
incerte, în ideea în care e greu de crezut că la acest nivel poate apărea un 
personaj spontan, netrimis de redivivuşi. Având cea mai mare determinare de 
a pierde în faţa actualului preşedinte, sforarii par a-l fi plănuit pe Geoană ca 
finalistul preferat pentru Băsescu. Doar dacă între timp situația electorală a 
lui Băsescu nu se va deteriora într-atât de mult, încât Geoană să fie „nevoit” 
să câştige trădând înţelegerea făcută. De aceea va fi degajată o energie 
imensă ca în turul doi să nu aibă acces Crin Antonescu. 


Este prematură orice predicţie. În primul rând pentru că redivivuşii nu şi- 
au „scos” toți candidaţii. Spre exemplu, dacă nu-l păstrează pentru 2014, 
numele lui Mihai Răzvan Ungureanu - „proiect” important pentru Cotroceni - 
nu a fost încă invocat. In al doilea rând, este greu de anticipat reacția 
electoratului la deteriorarea economică şi la dinamica din ce în ce mai mare a 
evenimentelor de tip „circ” cu care se umplu ecranele televizoarelor. Cazuri 
ca Gigi Becali pot avea efecte electorale perverse, chiar dacă au scos de pe 
piaţă subiecte periculoase pentru viitorul celui de-al doilea mandat al lui 
Băsescu. 


Un lucru este sigur, vom avea un an încărcat cu puroi politic şi se vor 
servi pe altarele populare mulți „sacrificați”. Finalitatea va fi rotirea cadrelor 
odată cu schimbarea centrelor de putere în interiorul Securităţii redivivus. 
Pentru cetăţeni, aceeaşi soartă. 


mai 2009 


MEDIA POLITICĂ SUBMEDIOCRĂ 


Motto: „,...cu patru Antene şi tot nu depăşiţi 3%” 
(Traian Băsescu) 


Biserica fără vocaţie — bucuria politicienilor 


Înfricoşătoare devine pretenţia politicienilor de a ne guverna şi viaţa 
spirituală. De Paşti, am trăit apostazia în direct pe toate posturile de 
televiziune, atunci când Gheorghe Flutur aducea cu avioane speciale de la 
Ierusalim „lumina” închisă în „lampa lui David”. De ce îşi lasă românii 
bisericile pângărite de întunericul lămpaşelor electorale?! 


[...] 


Bisericile s-au transformat în ghişee de mântuire cu program de 
funcționare. Pe tarabe mai mari decât altarul este vândut bucăți-bucăți 
Dumnezeu turnat în plastic şi acoperit cu sclipici. 


La uşile de intrare ale bisericii de gadgeturi, Petru şi Pavel stau muţi, cu 
ochii în pământ, evitând privirile enoriaşilor ce trec pragul pentru a-l regăsi 
pe Hristos. Credincioşii vin, fac semnul crucii, achită prestațiile pentru 
servicii religioase, cer audienţă la Dumnezeu de la preoții-intermediari şi 
pleacă grăbiţi bifând încă o întâlnire ratată a fiului rătăcitor cu Tatăl ceresc. 
Secularizarea bisericii porneşte din interiorul ei, de la ierarhii săi ce-i 
transformă pe credincioşi în cetăţeni cu frică de Dumnezeu, tot aşa cum statul 
le induce frica de fisc. Unde este harul, unde sunt dialogul interior şi „intrarea 
în sine”? 

Dacă Paştele a fost pervertit într-un imens show de televiziune, atunci şi 
IPS poate fi confundat cu directorul de marketing al unei biserici „eficiente şi 
moderne”, îmbrăcat în odăjdii mai scumpe decât toate necazurile 
pravoslavnicilor. Asta pentru că fastul face parte din reţeta unui spectacol 
reuşit. Când lisus Hristos va reveni, Biserica Lui va fi deja a altuia. 


In România, doar Istoria mai poate reuşi să judece un politician 


Credeam că mai jos decât Varujan Vosganian sau decât Mona Muscă nu 
se poate coborî. Totuşi, Gheorghe Pogea şi Theodor Paleologu reuşesc să-şi 
depăşească predecesorii prin contraperformanță. In România, este mereu loc 
de încă o cădere. Profesionalismul e desuet, farsorul este prototipul de succes. 
De aceea a devenit firesc ca Vanghelie să fie astăzi potentul PSD-ului şi 
mâine viitorul lui glorios, iar Elena Udrea să ajungă cel mai cunoscut 
ministru al guvernului Boc. Dimensiunile intelectuale, profesionale sau 
morale ale oricărui politician sunt înlocuite de efectul prezenţei sale în media, 
în special la televiziune, fapt ce-l validează în sine ca existând politic în 
opinia publică. In mecanismul de percepție prin televizor contează mai mult 
dacă politicienii sunt „şmecheri”, „ai dracului” sau „tare-n clonț”. 
Mediocritatea şi decăderea unei populaţii îşi cheamă modelele în care se 
regăsesc. Mai întâi să le populeze ecranele televizoarelor şi mai apoi să le 
guverneze existența. Este o relație directă între audiența TV şi scorul 
electoral, politicianul ajungând un personaj care poate transforma traiul 
telespectatorului-cetăţean în divertisment. Viaţa alegătorului-telespectator va 
deveni un continuum, fără demarcaţii traumatizante între orele petrecute în 
fața micului ecran şi restul zilei - o ficțiune continuă, sitcomul propriei sale 
biografii. 

Relația „erotică” dintre politicieni şi moguli de presă este uneori 
pătimaşă, alteori rece şi calculată, bazată doar pe algoritmul împărțirii prăzii, 
a banilor publici. Cei ajunşi la butoanele puterii şi-au rafinat instrumentele 
pentru a domina această relație, în special prin şantajul cu dosarele penale 
asupra mogulului. Acesta va da „sticlă” binevoitoare dorințelor şi aspirațiilor 
politicianului pentru a primi amânarea sine die sau chiar NUP-uri pentru 
tâlhărule comise. Nu v-a înduioşat şi pe dumneavoastră solidaritatea 
milostivă a mogulilor cu Gigi Becali, în zilele sale de arest, când toată presa 
îl prezenta ca pe o victimă? Sclipirea cătuşelor de la mâinile lui Becali i-a 
făcut solidari împotriva  politicianului-jucător care  depăşise măsura 
hârjonelilor prin justiție. Manipularea presei şi prin presă se face cu Jurnalişti 
ieftini, cu ofițeri sub acoperire de jurnalist, lideri de opinie, purtători de vorbe 
ai societăţii civile, lideri sindicali sau oameni de afaceri. Pentru toate aceste 
categorii se găsesc în număr mare români disponibili. 


iunie 2010 


URÂTUL PUSTIEI 


Multe dezastre, războaie şi molime au căzut pe capul românilor, dar o 
pustiire atât de mare şi într-un timp atât de scurt nu credeam că vom mai trăi 
vreodată. Şi nu este o lepră sau o bubă neagră şi nici cutremur sau inundație, 
nici urgia vreunui cotropitor. 


Este rezultatul voinţei nefaste a unui om ales de români să-i conducă. Este 
consecința unei mari înşelăciuni, a unei imense imposturi, aceea de 
Preşedinte al României, un farsor care a hipnotizat electoratul vorbindu-i 
despre Dreptate şi Adevăr, pentru ca apoi să-i dea Nedreptate şi Minciună. 
Fiindcă între cuvântul de vrajă şi gândul său ascuns a fost o prăpastie atât de 
mare, Să trăiţi bine! s-a transformat în N-am ce pierde, să crăpați cu toţii!, în 
timp ce îşi făcea cruce, rugându-se în gând Necuratului să-i dea voie să mai 
vândă o dată Flota. Efortul de a minţi şi de a dezbina, lacrimile false pe care 
s-a chinuit să le verse ca un actor versat, mascarada prin care dorea să pară a 
fi alături de cei cărora le cerşea voturile l-au umplut necontenit cu ură şi cu 
dispreț față de propriul său popor. Atunci, răutatea, vrajba şi minciuna 
cocoţate în vârful ţării au făcut ca un cancer teribil să coboare în trupul 
României. 

Medici, profesori, cercetători, artişti, tot ce este mai valoros în ţară, iau 
drumul străinătății, nemaigăsindu-şi rost între graniţe. Clipă de clipă, 
România se goleşte de elitele ei umane şi profesionale, precum se goleau pe 
vremuri satele din fața hoardelor barbare. Atunci se refugiau din calea unui 
pericol venit din afară, astăzi, de unul ce domneşte în inima ei. Atunci, oricât 
de departe ar fi fugit, aşteptau să treacă pericolul pentru a se întoarce. Astăzi, 
exodul e fără gând de întoarcere, pentru că însăşi speranţa le-a fost prădată. 
NI se vor întoarce sigur doar violatorii, hoţii şi puturoşii. 


România va rămâne ţara politicienilor veroşi, a şmecherilor, a Securităţii 
privatizate, a mediocrilor şi a intelighenţiei profitoare care au susţinut şi au 
validat boala mileniului trei a românilor: ciuma Băsescu. Dar şi ţara mea şi a 
altora pentru care e prea târziu s-o mai părăsim sau pentru care bătrâneţea şi 
neputinţa sunt piedici să mai plecăm la drum. Voi trăi printre toți aceştia, 


gândindu-mă la ce ţară ar fi putut să fie România dacă... In istorie nu există 
dacă! 

A fost un popor, va fi o populaţie. A fost o ţară, a ajuns o piaţă de 
desfacere. Au fost nişte români, au ajuns nişte disperaţi dezrădăcinați. 


iunie 2010 


PRESA — PERICOL PENTRU DEMOCRAȚIE! 


Statul român a sucombat. Lui i s-a substituit statul Traian Băsescu, drept 
formă maximă a imposturii. In această situaţie este firesc să apară şi reflexele 
dictatoriale ale statului-surogat în raport cu presa. Principiul statului Traian 
Băsescu este simplu: cine nu e cu noi este împotriva noastră. 


Atitudinea de a vedea în presă un pericol pentru siguranța națională nu 
trebuie văzută ca un delir trecător al Cotrocenilor, ci ca o prefigurare a unui 
plan precis, a unor măsuri ce se vor lua împotriva acelei părți a presei care nu 
abdică şi care nu vrea să fie cu „ei”. 


Băsescu are un arsenal primitiv de guvernare, medieval în esenţa sa: 
conflictualizare, diversiune şi „vinovat e celălalt”. Acuzarea presei ca pericol 
pentru siguranța națională pune în operă metodele sale de guvernare 
obținând: învrăjbire, deturnarea atenţiei de la problemele grave cu care se 
confruntă România şi de la a-i vedea pe vinovaţii politici care au dus ţara în 
dezastru şi identificarea unui tap ispăşitor în corpul presei româneşti. Puterea 
este un substitut pentru dragostea absentă. Deopotrivă pentru un psihopat şi 
pentru un politician. Şi unul, şi altul vor să fie iubiţi cu orice chip, chiar cu 
preţul suferinţei celui căruia îi cerşeşte afecțiunea. Politicianul nu are decât 
un singur mod de a ajunge repede şi sigur la inima românilor: prin imaginea 
pe care presa i-o construieşte. De aceea dragostea cu de-a sila între politician 
şi popor are ca preludiu presa. Urmează violul. 


iulie 2010 
CITITORII DE ETICHETE 


sau despre cultura guvernanţilor 


Ultima dintre măsurile disperate cu care Guvernul Traian Băsescu 
încearcă să-şi acopere incompetența, cea referitoare la suprataxarea 
drepturilor de autor, vorbeşte şi despre disprețul pe care guvernanţii îl au 
pentru actul de creaţie, pentru artişti. 


Cu cât este exersată un timp mai îndelungat, puterea politică determină un 
tip de cultură specifică - mai exact cultura şpăgii. De la acel nivel, cultura 
veche şi desuetă, obositoare şi absconsă, care rezistă în cărți şi supravieţuieşte 
în săli de spectacole şi de expoziţii, îi enervează pe guvernanţii români, 
scoțându-i din minţi în vremuri de criză. Aceştia sunt mari protectori ai 
cărților doar dacă ele sunt vechi, deci de necitit, şi dacă au valoare în euro pe 
piaţă. Mai dau bine şi în biblioteci atunci când casa le este călcată întâmplător 
de vreun musafir cu gusturi subțiri, căci slugile culturnice sunt chemate doar 
la birou sau în casele de protocol ale statului. Artiştii mai sunt buni în sălile 
de spectacol numai dacă sunt prezenţi şi ei, politicienii, iar presa reflectă 
corect, adică fără momentele de căscat continuu, de moțăire şi plictiseală 
îndulcite cu câteva sms-uri date secretarei simpatice - treburi de stat care nu 
suferă amânare. Şi pozele cu obedienţii culturali, surprinse chiar la târgurile 
de carte, fac bine la popor. Merg fotografiile cu Gabriel, cu Horia şi cu alți 
ieftini, pentru că în mintea cetățeanului responsabil se va face transferul de 
încredere avut în intelectual către politician, tot aşa cum a fost făcut, pe 
nevăzute, şi transferul de monedă şi de alte sinecuri de la politicianul aflat la 
butoanele puterii către autorii săi preferaţi. 


Dincolo de jocurile de imagine, fără excepție, guvernanţii rămân fideli 
cititori de etichete. Eticheta este produsul cel mai de încredere şi mai căutat. 
Consumul cultural realizat prin cheltuirea comisionului, a mitei şi a 
sporurilor şi primelor fără număr este de nezdruncinat de orice criză 
mondială. Când toată lumea sărăceşte, când banii nu mai ajung nici pentru 
mâncare şi medicamente, rămân nesfârşit şi duios de cheltuit banii negri. De 


aceea etichetele nu vor pieri, nici atunci când cărțile vor fi piese de muzeu şi 
artiştii doar predecesorii măscăricilor din emisiunile de divertisment TV. Tot 
ce are eticheta merită citit, preţul nu contează, nu se citeşte, se plăteşte 
necondiționat! Ce are pagini multe şi nu sunt note informative oboseşte 
neuronul şi-l distrage pe înaltul demnitar de la preocuparea legitimă de a mai 
vinde încă o dată flota, fabrica, pădurea, ţara. Scârţâitul unei viori e o piedică 
pentru gândul măcinat de cum să i se mai dea amantei încă un post de 
ministru, căci o poşetă scumpă poate să-şi cumpere şi singură. Culorile 
aruncate pe pânze şi fără nicio etichetă împiedică vederea unei soluţii urgente 
de a transforma presa în garnizoană ermetică. 


Dezastrului ce se prefigurează parcă îi sunt insuficiente ca explicație hoţia 
şi incompetenţa guvernanţilor români, dacă nu sunt dublate şi de multă ură 
împotriva propriului popor, unde ura şi disprețul față de artişti sunt doar 
componente elitiste. Pare a fi expresia unui rău, poate chiar a maleficului, 
care sufocă din ce în ce mai tare România. Toate aceste retorici ale mele, 
alături de alte avertismente sau semnale de alarmă ale altora, sunt spuse în 
pustiu, căci nimic nu se schimbă, nimic nu ne întoarce din calea spre 
pierzanie. 


Chiar şi acum, parcă văd rânjetul dispreţuitor, parcă aud râsul behăit al 
cititorului minimus, cel mai fidel lector de etichete de whisky. Voi vedeţi, voi 
auziți? 


iulie 2010 


CACOCRATUL 


Aud în jurul meu vorbindu-se despre Traian Băsescu ca despre 
preşedintele României şi de fiecare dată rămân nedumerit. Cum poate vedea 
cineva în acest personaj omul de stat, conducătorul ţării în care trăim?! Nici 
măcar Traian Băsescu nu se poate vedea pe sine ca preşedinte al României, 
vorbind mereu despre el însuşi nu ca despre Traian Băsescu, ci folosind 
apelativul depersonalizat „Preşedintele”. Oricât de exersat este el în arta 
minciunii, în acest caz are slăbiciunea sincerității: privindu-se în oglindă, nu-l 
vede pe Traian Băsescu, ci pe un individ căruia 1 se adresează formal şi umil: 
„Preşedintele.” 


Atunci cum au putut fi înşelați atâția şi atâția oameni? Cum este tolerată 
această farsă politică sinistră? Mi-aduc aminte de un film documentar făcut în 
urmă cu mai mulți ani de un studio de producţie TV canadian, film care 
aborda subiectul Prostia. Pleca de la observaţia că în țara cea mai mare şi mai 
influentă din lume trăiesc şi cei mai mulți proşti, şi atunci era firesc ca 
preşedintele ei să reprezinte această largă majoritate, deci să fie un mare prost 
la rândul său. Era vorba de George Bush Jr. Prin analogie, un exercițiu de stil 
ar conduce la concluzia că în România, unde există enorm de mulți impostori, 
este firesc ca preşedinte să fie cel mai mare impostor. Mergând mai departe 
cu raționamentul, este firesc ca în România, unde există atât de mulți hoți... 
In România, unde există atât de mulți şmecheraşi, manelişti, ticăloşi... 


Astfel de exemplare apar spontan peste tot în lume, dar parcă nicăieri ele 
nu s-au cocoţat atât de sus. Cum se explică ascensiunea şi rezistenţa lor în 
ierarhia puterii din ținuturile mioritice? Atunci când lucrurile se pervertesc 
peste măsură într-o ţară, unde anormalitatea este ridicată la rang de 
normalitate, acolo se creează un ecosistem puternic, cu vietăți adaptate jafului 
şi incompetenţei, cu şefi de haită abili şi necruţători care decid stăpânirea 
asupra turmei. Apar specii noi, răpitoare şi prădătoare, de videni, de boci, de 
berceni şi femele ca udriile, mantalele şi anastasele determină cu mirosul lor 
creşterea nivelului de testosteron al masculului dominant, stările de spirit şi 
deciziile de codru ale căpeteniilor, punând sub teroare întregul teritoriu a ceea 


ce a fost înainte o ţară şi acum a ajuns doar o junglă. De aceea România este 
capabilă mereu de un „mai jos”, un „şi mai jos”. 


Şi toate se întâmplă cu sprijinul nevăzut al Securităţii redivivus, 
moştenitoarea celei vechi şi hulite, care a ştiut să se reinventeze sporindu-şi 
forţa de a hotărî destinele naţiunii. Niciodată Securitatea nu a fost mai 
puternică, pentru că acum are ceea ce n-a avut niciodată, dar la care a tânjit 
mereu: puterea economică. A căpătat o dimensiune în plus. Sunt voci care 
afirmă că peste 30% din PIB-ul României se află sub controlul ei. Dincolo de 
această ipoteză, important este pentru cine mai lucrează astăzi noua structură 
de securitate a României: pentru ţară, pentru binele public sau pentru 
interesele de putere şi economice ale celor care o conduc şi ale celor care se 
conduc după ordinele ei? Chiar toată Securitatea s-a pervertit, n-a rămas 
nimic nealterat, necompromis? Spuneam odată că Securitatea este ca şi 
câinele de la stână care are misiunea să păzească oile şi pe ciobani şi care 
astăzi a uzurpat locul ciobanului şi tare-i mai place să numere banii obținuți 
pe brânza şi mieii vânduți. Câinele impostor a ajuns cioban. 


Imi aduc aminte că pentru toate acestea a fost inventată cândva sintagma 
cacocraţie. Cuvântul vine de la grecescul kakos (rău, urât) şi kratos (putere) 
şi semnifică „puterea celor mai răi”, „rea guvernare” sau „puterea răului”. 


Acum, că v-am reamintit, numiţi-l cum se cuvine. 


iulie 2010 


COMANDANTUL EPAVEI 


„Statul este acea bandă de tâlhari care a avut succes” - spunea demult 
Fericitul Augustin. Definiţia rămâne şi astăzi perfect valabilă pentru statul 
român. Două decenii de jecmăneală ce au urmat altor decenii de suferințe. 
Dar parcă niciodată, ca în ultimii cinci ani, țara nu a avut parte de o 
conducere atât de prădalnică. 


Cincinalul spolierii, în care jaful şi incompetenţa s-au amestecat alcătuind 
un exploziv devastator cu care s-au detonat şi ultimii piloni pe care se mai 
sprijinea statul național, a ruinat învățământul, sănătatea şi cultura. Acestea, 
asemenea altora, sunt gata a se face praf şi pulbere, desăvârşind planul 
dezastrului. Tot ce e mai valoros, uman şi profesional, ia calea pribegiei, 
lăsând mediocritatea şi impostura să se lățească şi mai mult în voia lor. Cel 
mai mare exod pe care l-a trăit vreodată România, începutul sfârşitului unei 
națiuni. Cum de a fost posibil ca statul să intre pe mâna unor batjocoritori? 
Ce curenţi de convecție au ascensionat la putere pleava din subsolurile 
societăţii? De ce oamenilor de stat veritabili li s-au substituit şmecheraşii de 
partid, briganzii cu suflet de violator? Un răspuns parțial ar fi că nu 
meritocrația a fost mecanismul funcțional, ci securistocrația, în varianta ei 
păguboasă şi pusă pe căpătuit. Mai precis, acea parte care a înţeles repede că 
şi domeniul ei de activitate s-a globalizat şi, în aşteptarea ordinelor de afară, 
cel mai bun lucru e să faci bani având la dispoziție informația şi toate 
instrumentele de putere. Existenţa lor nu a fost şi nici nu este o fatalitate, ci 
doar expresia perversiunii cu care ne-am aşezat sub vremuri spre a fi 
posedaţi. In plus, talentul morbid cu care repetăm aceleaşi greşeli electorale îi 
face să se reincarneze mereu, mai diabolici. 


Gena noastră, atrofiată în componenta de atitudine şi de revoltă, ne 
conservă călduţ calitatea de fini observatori şi comentatori ai propriilor 
căderi. Doar constatăm că preşedintele este o caricatură, iar prim-ministrul o 
marionetă stupidă, că guvernarea a ajuns o mascaradă sinistră în care poporul 
e din nou subiect de experiment social nereuşit. Luându-le mințile, poftele lor 
au biruit, despuiere şi siluire le sunt faptele. lar noi ne lamentăm, 


încăierându-ne unii împotriva celorlalți. Ştim că toate acestea constituie 
expresia unei singure voințe distructive, a vocației de demolator a lui Traian 
Băsescu, care este produsul securistic cel mai performant dintre toți cei care 
au primit misiunea să joace în politică. Performanţa, în cazul de față, 
măsurându-se în cinism şi minciună, în lipsa de scrupule, în obsesia pentru 
putere, puterea de a negocia orice vânzare de ţară. lar noi, complăcându-ne în 
mizerie, ne văicărim cu jumătate de gură, iar cu cealaltă spunem „se poate şi 
mai rău”. Conştientizăm că am fost condamnaţi pe nedrept, dar ne bucurăm 
tâmp că sentinţa este vremelnic amânată. In acest caz, virilitatea rămâne, 
eventual, o calitate individuală. 


Idealul a ajuns doar o parte a trecutului nostru. Proiectul naţional a fost 
atomizat în milioane de surogate care se rezumă cel mai adesea la instinctul 
de supraviețuire. Dezmoştenirea de năzuinţe a transformat cetățeanul într-un 
consumator asistat. Patriotul a devenit un clovn - batjocura societății civile. 
Filozoful, un propagandist bine plătit. Naufragiul speranțelor, al visurilor 
simple şi chiar al iluziilor a ucis pofta de a mai visa. Se mai poate visa doar în 
exil: nostalgii de dezrădăcinaţi amestecate cu calculul dobânzilor la credite. 
Orice e legat de un viitor posibil în interiorul granițelor a devenit o himeră. 
Aspiraţiile colective - cadavre pe care politicienii fac lecţii publice de 
disecție. Ambiţiile locale - paparude puse pe apele revărsate. Cetăţenia 
română - un chip mutilat de care ne ruşinăm, ştiind că avem motive, dar 
ştiind la fel de bine că nu avem de ce, iar asta ne umple o dată în plus de 
neputinţă. Coşmarul e noapte prelungită-n zi. 

Pierzând putinţa de a mai modela istoria, am pierdut şi capacitatea de a o 
mai înţelege, intrând într-o epocă a confuziei totale: binele cu răul, frumosul 
cu urâtul, sinuciderea lentă cu viaţa amărâtă. Îngerul istoriei noastre zboară 
cu spatele, întors cu faţa spre trecut. Spre viitor, scapă cine poate. Cel mult, 
mai dorim să uităm cât mai repede cine am fost, de unde venim, căci încotro 
ne îndreptăm nu mai contează. 


La orizontul comandantului care şi-a distrus nava apare spectrul eşuării. 
Eşec este un alt nume pentru păcat, păcatul de a-şi fi urât poporul, pentru că 
Traian Băsescu a trăit umilința de a cere voturi şi ovaţii de la cei pe care-i 
disprețuia. Criză nu este doar scuza permanentă a guvernantului incompetent 
şi ticălos. Cuvântul, care vine de la grecescul krisis, înseamnă şi judecată, nu 
cea de apoi, ci a oamenilor aduşi dincolo de disperare, dincolo de ură. Pentru 
a-şi salva pielea, Traian Băsescu este capabil de orice, chiar să declare război 
Mării Negre, conştient fiind că va transforma România într-o ţară ruginită şi 
descompusă, scufundată în apele întunecate şi reci ale şi mai marelui lac 


rusesc. Spaima de a nu mai fi la cârmă îl face să sacrifice totul, doar să 
rămână comandant, fie şi al unei epave. 


Printr-o minune, dacă vreun român se va salva de la înec, va avea cine să- 
| certe că are hainele ude. 


august 2010 


LIBERTATEAPRESEI.RO 


Nu vreau să-mi imaginez cum ar fi fost dacă Hitler ori Stalin ar fi trăit în 
era televiziunii, dar ştiu pe pielea mea cum este să trăieşti în epoca unui 
discipol de-al lor. Ciracul pontic, mult mai inconsistent, dar cu aceleaşi 
obsesii, are vocația distrugerii, îşi dispreţuieşte poporul şi de aceea urăşte cu 
sinceritate presa. 

Omul modern este prin excelenţă un telespectator convins. Primeşte 
adevărul doar dacă vine de dincolo de micul ecran, crede doar predicile de la 
ore de mare audiență. Mulţi aşteaptă bunăstarea şi chiar începutul vieții de 
apoi ca venind dintr-o îndelungată folosire a telecomenzii. Se închină 
programului preferat, spun rugăciuni către icoana de sticlă mereu 
schimbătoare şi cu binecuvântatele ei pauze de publicitate. 


Cei care îl cunosc cel mai bine pe „homo televizisticus” sunt politicienii, 
pentru că tocmai de slăbiciunile şi dependenţele lui se folosesc cu abilitate. In 
accepțiunea guvernantilor, mass-media ar trebui să se rezume doar la 
divertisment, orice tentativă de a reflecta realitățile societății constituind un 
pericol pentru ei, care văd în fiecare act de presă o „agresiune” directă la 
propria persoană. 

Presa, oricât de coruptă şi de obedientă ar fi, va conserva zone curate, 
cioburi de oglindă care-i vor arăta pe guvernanţi aşa cum sunt: mincinoşi şi 
puşi pe căpătuit. De aici şi ostilitatea viscerală a politicianului față de 
jurnalist. Chiar dacă în mare parte presa se întemeiază astăzi pe calomnie şi 
publicitate, partea ei vie supravieţuieşte mereu reinventându-se şi păstrând 
acea sevă autentică pe care nicio manipulare nu o poate truca. Dar tocmai de 
asta vor să scape politicienii, preferând realitățile cosmetizate şi linguşirile, 
uitând că acestea sunt avansuri ieftine ale trădării. 

Sunt vremuri când „câinele de pază al democraţiei” - presa - trebuie 
apărat de apetenţele dictatoriale ale despotului şi ale camarilei sale. De aceea 
scriu aceste rânduri şi mă alătur stării de veghe. Pentru ca ziaristul să rămână 
un om liber trebuie ca el să nu spună minciuni şi nici să nu poată fi siluit. 


septembrie 2010 
TRAIAN BĂSESCU — 


FACTOR DE RISC LA ADRESA SIGURANTEI NAȚIONALE 


Traian Băsescu - preşedintele impostor 


Adevărul apare atunci când eticheta nu mai este în stare să menţină farsa. 
Lumea subminată face cioburi minciuna, lăsând adevărul să răzbată. Trăim o 
farsă istorică ce a produs drama unei generaţii şi multe tragedii personale - 
oameni abandonaţi morții cu bună ştiinţă de către conducătorii ţării. Cel care 
ar fi trebuit să fie ocrotitorul națiunii este primul care a împins-o spre 
prăpastie. Cel care ar fi trebuit să fie simbolul statului, motiv de mândrie 
pentru cei mai mulți dintre concetăţeni, a ajuns bătaia lor de joc şi persoana 
pe care toți demnitarii străini o ocolesc. Cel chemat să domolească tensiunile 
şi să aplaneze conflictele din societate este primul care ridică piatra. Cel care 
ar fi trebuit să fie un model, în special pentru tineri, argumentează cu propria 
persoană că a fi vicios şi a nu învăţa sunt reţetele de succes în ţara sa de 
„mâna a doua”. Într-adevăr, cu el în frunte, România riscă să devină o tară de 
mâna a doua. Traian Băsescu a mutilat portretul de preşedinte al României, a 
caricaturizat cea mai înaltă funcție a statului român, a făcut din epoca sa una 
a imposturii, a jafului şi a disperării. 

Dezbinând oameni, încăierând categorii sociale, împingându-i în proiecte 
personale egoiste, Traian Băsescu a crezut că-i va putea domina pe români ca 
pe o masă de manevră dispusă să se amuze de dansurile sale ţigăneşti, de 
glumele lui grosolane. Numai că sărăcia are o putere înrobitoare mai mare 
decât machiavelismul dâmboviţean şi a răsturnat calculul de putere. Mai 
mult, ceea ce părea a se transforma într-o populaţie vegetală începe să dea din 
nou semne de sistem nervos, de solidaritate. O comunitate dă semne că există 
atunci când cei mai mulți au aceleaşi visuri, visarea în spaţiul social fiind 
dovada că statul nu şi-a ținut promisiunile. 


Mecanismul de seducţie al lui Traian Băsescu s-a bazat pe faptul că un 
scandal, cu cât este mai respingător, cu atât atrage mai tare. Atunci şi-a 
asumat rolul de a fi Scandalul acestei ţări, al acestor vremuri. Scandalurile 
secretă toxine: invidie, ură şi alte resentimente, iar atunci când ele sunt 
eliberate în exces, organismul social se îmbolnăveşte şi starea de rău face din 
cauză, din Scandal, un fapt îngrețoşător. Arma principală a lui Traian Băsescu 
- „întoarcerea la popor”, adică plierea pe ceea ce se presupune a-i plăcea 
poporului - s-a întors împotriva sa. Cedând mimetismului colectiv, Traian 
Băsescu transformă „toți contra toți” în „toţi contra unul”. Nimeni nu-l va 
învinge pe Traian Băsescu, se va exclude singur prin forța propriului rău. 


Răul are un nume: Traian Băsescu 


Când Traian Băsescu deschide gura produce vrajbă, înşelătorie şi sărăcie. 
E pe cale să desăvârşească un stat securistic sub acoperire de ţară europeană. 
Întâiul impostor al ţării a reuşit într-un timp scurt performanţa să pervertească 
o țară cu ajutorul unei camarile veroase. Impostura, ca mecanism de 
ascensiune în funcţii publice, este susținută de faptul că în realitate numirile 
se fac cu precădere din rândul informatorilor sau al agenţilor sub acoperire ai 
Securităţii puşi pe căpătuială. Condiţia pentru accesul la poziţii înalte de 
conducere, reprezentată în trecut de calitatea de membru PCR, în special 
pentru incapabili, a fost astăzi înlocuită cu cea de membru al unor societăţi 
discrete sau colaborator al Securităţii redivivus, în fapt cele două 
suprapunându-se adesea prin acțiunea concertată de infiltrare a redivivuşilor 
în toate structurile naționale şi transnaționale. Palatul Cotroceni a devenit un 
centru de excelenţă al securismului vechi şi nou, laboratorul experienţelor 
nereuşite asupra poporului român. Guvernul, Parlamentul, partidele politice 
sunt impregnate de bătrânii şi mai tinerii redivivuși. lerarhiile societății au 
ajuns ficțiuni perverse, incapabile să răspundă realităților unui stat ce stă să se 
prăbuşească în sine. Dincolo de concret, Traian Băsescu este expresia unei 
estetici a urâtului şi exponentul unei culturi a inculturii. Mentalitatea sa de 
„stăpân” de gaşcă se reduce la: „banii proştilor sunt bogăția deştepților”, în 
cazul de față proştii fiind contribuabilii români. 

Poate că Traian Băsescu este cu adevărat bolnav, aşa cum se zvoneşte. La 
prima vedere, ai spune că doar îşi urăşte sincer propriul popor, dar parcă e 
mai mult decât atât. Există o boală rară, care, după simptome, i-ar putea fi 
diagnosticată, chiar şi de la distanţă, anetopatia - lipsa patologică a simțului 
moral. In acest caz, Consiliul Suprem de Apărare a Țării ar trebui să se 
autosesizeze. Întrebarea firească în această situaţie este dacă în structurile de 


siguranță națională mai sunt şi oameni fideli profesiunii lor, statului român şi 
nu doar banilor şi stăpânilor... Până una-alta, statul român rămâne „locul unde 
sinuciderea lentă a tuturor se numeşte viaţă”. 


octombrie 2010 
TĂCERE VINOVATĂ 


(SINAPSE ŞI BANI) 


bi 


De regulă, confundăm noțiunea de „intelectualitate română” cu acel mic 
grup de intelectuali, cei mai mulți de formație umanistă, strânşi imediat după 
Revoluţie în GDS, care, cu abilitate, au reuşit să impună în opinia publică 
ideea că ar reprezenta întreaga intelectualitate din România. Trebuie amintit 
un lucru trecut sub tăcere, dar care are semnificații pentru caracterul 
pragmatic al acestei concentrări „spontane” de intelectuali, anume faptul că 
primele întreprinderi privatizate în România au fost Editura Politică, 
transformată în Editura Humanitas, şi cotidianul România liberă! Dacă ne 
întrebăm de ce tace astăzi intelectualitatea română, ar trebui să privim înainte 
de toate către aceiaşi intelectuali prezenți în mod grupat pe scena politică în 
ultimii douăzeci de ani, din ce în ce mai implicaţi ca servanți ai anumitor 
lideri politici care şi-au declarat, chiar şi conjunctural, doctrina de dreapta. 
Restul intelectualilor, cei „neinstituționalizaţi”, reacționează aşa cum au 
făcut-o mai mereu, dispersat şi pe cont propriu, dovedind în mod ciudat că nu 
pot solidariza în lipsa unui interes comun pe care să-l fi identificat şi să-l fi 
urmărit cu obstinaţie, aşa cum era de aşteptat de la o grupare dominată de 
simţul practic indus de pregătirea ei majoritar inginerească. Paradoxal, 
universitarii umanişti au dovedit un mai ascuțit simț pragmatic, câteodată 
chiar mercantil, atunci când s-au raportat şi s-au confruntat cu puterea 
politică. Uneori pofta a alungat ruşinea, iar dorința de mărire a înlăturat 
bunul-simţ. 


Constatăm că intelectualii care l-au susținut cu fervoare pe Traian 
Băsescu, de la momentul luptei acestuia pentru Preşedinţia ţării şi până astăzi, 
când se zbate pentru a supraviețui în acest post şi poate chiar pentru a-şi 
păstra libertatea, au intrat într-o tăcere susceptibilă de vinovăţie. Suspiciunea, 
dacă se va dovedi întemeiată, ar demonstra că sunt capabili să-şi asume 
responsabilitatea pentru că au contribuit nemijlocit la naşterea unui monstru 
şi că au fost părtaşi la distrugerea ţării. Mulţi dintre cei care au lucrat din greu 


la victoria lui Traian Băsescu aveau promisă o răsplată şi mai toţi au şi 
primit-o, excepție importantă făcând editorul-filozof care, conform 
înțelegerii, urma să ocupe postul de ministru al Culturii. „Defecţiunea” din 
Camera Deputaţilor, care a dus la alegerea lui Adrian Năstase, a stricat planul 
de a o face pe Mona Muscă preşedinte. Cea care contribuise decisiv atât la 
victoria portocalie, cât şi la cea a lui Traian Băsescu, şefa importantei rețele 
de agenți sub acoperire din „societatea civilă” şi din presă, Mona Muscă s-a 
văzut văduvită de o funcție pe măsura aportului său la cucerirea puterii. 


Imediat a revendicat postul de ministru al Culturii, singurul important 
rămas încă nenominalizat public la acel moment. Reuşind să i-l sufle de sub 
nas editorului-realizator TV, şi-a atras ura acestuia, dar şi scrâşnetul de dinți 
din partea Stăpânului care, în final, avea să nu o ierte, în special pentru faptul 
că ajunsese la o cotă de popularitate nepermis de mare. Sacrificarea Monei 
Muscă s-a produs cu încălcarea gravă a regulii jocului, ce stabileşte că un 
agent sub acoperire nu poate fi deconspirat atâta vreme cât este încă activ. Pe 
această garanție a mizat Mona Muscă atunci când minţea fără să clipească, 
negând colaborarea ei cu vechea Securitate. Traian Băsescu a fost cel care a 
ignorat cutuma şi Mona Muscă a sucombat politic, ieşind într-un mod jalnic 
de pe scenă. Eliminarea Monei Muscă a afectat buna coordonare a 
acoperiților din „societatea civilă” şi din presă, reducând astfel şi forţa lor de 
impact şi de manipulare în solda complexului securisto-economic guvernat de 
Traian Băsescu. În plus, lăsată de izbelişte, o parte din rețea a ajuns la 
îndemâna celorlalți jucători de pe piaţă. Revenind la camarila intelectualistă, 
cu excepția celui menționat, care a avut în continuare răbdare să aştepte, 
aducând mereu noi şi noi dovezi de rafinată plecăciune, a cărui viață 
cerebrală s-a îmbogăţit cu subtile reflecții asupra noilor sale maşini germane 
şi cu meditații profunde privind loțiunile de corp folosite, mai toți 
intelectualii băsescieni şi-au primit promisele sinecuri. Şefii de la ICR au fost 
numiți tot dintre trompetele cu neuron ale preşedintelui, câteva posturi de 
ambasadori le-au fost destinate, care, din fericire pentru statul român, au 
rămas doar la stadiul de numiri, alături de alte câteva fotolii de 
europarlamentar şi alte poziţii „rentabile”, dar mai puţin vizibile. Chiar şi un 
post de guvernator al Deltei s-a plătit, motivându-se că numitul dădea la rame 
la fel de bine cum dădea din gură. Mercenarii mintali au ales să facă mai 
degrabă bani decât sinapse. 


Un caz aparte rămâne cel al lui Andrei Pleşu, cel mai stimabil dintre 
intelectualii înregimentaţi. Acesta s-a implicat în jocul politic chiar de la 
începutul noii societăți ieşite din Revoluţie. Abil, iubitor de spații publice, de 
ierarhii sociale şi de reflectoare, Andrei Pleşu este un histrion autentic. După 
funcția de ministru al Culturii în primul guvern postdecembrist şi după cea de 


ministru de Externe în cabinetul condus de Radu Vasile, Andrei Pleşu 
şochează acceptând postul de consilier al proaspăt alesului preşedinte Traian 
Băsescu. Marele om de cultură, adulat şi respectat ca niciun alt intelectual 
român, să devină consilierul unuia care în afară de etichete de whisky şi note 
informative nu a citit nimic?! Părea o negare a teoriei evoluției speciilor. Incă 
o statuie căzută printre atâtea socluri rămase goale. Unii şi-au amintit atunci 
de poveştile apărute în presă privind colaborarea cu Securitatea a distinsului 
rector al NEC (despre care un talentat scriitor şi jurnalist murmură în barbă că 
ar fi un Ștefan Gheorghiu întors pe dos). Mister! 


Hazliu este cazul unui poetaş cu pretenții de ziarist, ce şi-a tipărit 
plachetele de versuri pe banii lui Soros şi căruia cel mai bine i-a reuşit să-l 
imite pe Ceauşescu în emisiuni de divertisment. Acest idolatru e pe cale să 
devină consul al României, ca o ultimă răsplată pentru prestațiile umile şi 
repetate în slujba lui Zeus. Nominalizatul pare a avea mai vechi legături cu 
SIE, de notorietate fiind că asemenea funcții sunt ocupate cu precădere de 
ofițeri sub acoperire ai respectivului serviciu de informaţii. 


Grosul trupelor „docente” este cantonat în diverse instituţii publice, 
ONG-uri sau în presă. Câţiva ziarişti cu ştaif au fost puşi să întoarcă armele 
împotriva Preşedintelui, la al cărui monument de vorbe trudiseră atât, pentru 
a-şi apăra mogulul. Au depăşit cu bine momentul, dovedind că pot şi scuipa 
acolo unde au lins. Unii au ajuns consilieri sau directori prin ministere. Jalnic 
la prima vedere, dacă nu luăm în considerare că în respectivele funcții 
vămuiesc „intersecții” bănoase. Câţiva sunt încartiruiți chiar în „garnizoana” 
Cotroceni, apărându-şi de aproape modelul spiritual. Alții au fost generos 
răsplătiți de patronii care îşi primiseră prada. Este şi cazul unui scriitor de 
talent, reprogramat ca docil gazetar şi făcut superstar prin procedee de 
marketing de editorul său, care la rândul lui... Vorba filozofului: Venerez, deci 
încasez! 


Cum se explică tăcerea lor de acum? Cu excepția lui Mircea Dinescu, 
care şi-a pus cenuşă în cap, restul tace mâlc. Este consecința vinei pe care şi- 
o asumă sau rămâne doar o atitudine prudentă pentru a vedea cum se sfârşeşte 
povestea devenită incomodă şi cu prea puţine beneficii? A cam apus vremea 
când statul le punea la dispoziţie avion estival personal pentru a-şi întâlni 
idolul. E muţenia ce aşteaptă să devină clar cine va fi cu adevărat Stăpânul 
şmecheriei numite pompos România. Pitiţi de ochiul acuzator al unei 
populaţii din ce în ce mai revoltate, intelectualii de palat speră că le vor fi 
uitate fojgăielile din vremea când preamăreau Conducătorul iubit, acumulând 
astfel energie ca să țâşnească din nou în vârful ţării şi să declame răsunător: 
Am învins! Puţini, încă, vociferează deja de pe cealaltă parte a baricadei. 


Caraghios este cazul unei uteciste-pensionare sub acoperire de teveristă, 
relansată ca „tânără” speranţă liberală. Experienţa panegirică dobândită de pe 
vremea când realiza emisiunile Omagiu, completată ulterior cu un permanent 
exercițiu al limbii, i-a adus rapid o răsplată cu buget. Lichelismul nu este o 
exclusivitate a actualei puteri, iar inteligenţa şi instruirea nu implică neapărat 
caracter. Lichelismul lustruit e o cheie universală ce deschide buzunarele 
potentaţilor care au nevoie de validare publică şi osanale academice din 
partea celor pe care oamenii de bun-simt îi consideră a fi oneşti numai pentru 
faptul că au carte şi vorbesc frumos. 


De ce au făcut respectivii intelectuali pactul cu diavolul? Au cunoscut, 
sau nu, promiscuitatea celui pe care aveau să-l slugărească? Se întrevăd două 
posibilități: 1) au fost inocenți şi se poate admite că nu i-a dus mintea, chiar şi 
la nivelul lor intelectual; 2) au ştiut bine la cine se înrobesc, şi atunci 
problema se desparte iarăşi în două. Au ştiut, dar au vrut să profite; au ştiut, 
dar n-au avut încotro, pentru că înrolarea lor în solda preşedintelui a survenit 
în urma unui ordin, în virtutea unei mai vechi apartenenţe la un sistem secret 
de putere. Acum, oricine poate aşeza şi singur piesele în pozițiile descrise. 


Cele creionate nu explică, totuşi, de ce intelectualitatea română, cea 
vocală şi influentă în societate, nu a fost una de stânga, ca în mai toate 
democraţiile europene. Şi, mai gravă nedumerire, de ce nu s-a înfiripat o 
expresie cât de cât coerentă a intelectualității de stânga, chiar şi în situația 
dominației celei de dreapta sau cu atât mai mult în atari condiții? 


octombrie 2010 


POLITICĂLOŞIA BĂSESCU 


„Care este diferenţa dintre un politician şi un hoţ?” Singurul care a reuşit 
să găsească o diferenţă între cei doi a răspuns: „Pe primul îl aleg eu, al doilea 
mă alege el pe mine.” Umorul anecdotei ascunde masochism, dar şi o 
actualitate disperantă. Pentru români, egalitatea de competenţe dintre 
politician şi hoţ denotă o percepție publică de mult consolidată. Suprapunerea 
celor două tipologii are bază statistică fără marje mari de eroare. 


Vârful de percepere îl reprezintă decizia lui Traian Băsescu de a sacrifica 
România pentru a se realege preşedinte. In acest caz, s-a furat ţara cu totul, 
viitorul națiunii a fost prădat. Pungăşia s-a făcut în cârdăşie cu partidul pe 
care nu a încetat o clipă să-l conducă. Ascunzând problemele grave cu care 
economia se confrunta din cauza jafului făcut de guvernare, probleme 
agravate şi de efectele crizei financiare mondiale, a dispus trecerea sub tăcere 
şi amânarea oricăror măsuri de redresare economică, deoarece efectele lor ar 
fi redus şansele sale de realegere. 


Mai mult, a supralicitat cu noi promisiuni electorale. Traian Băsescu s-a 
pus pe sine înaintea ţării, condamnând România cu bună ştiinţă la sărăcie şi 
înrobire prin îndatorare. Sistemul public şi cel privat au fost în bună parte 
distruse, lipsite de griji rămânând doar afacerile de partid. Şi asta, în 
condiţiile în care 2008-2009 au fost anii când ciordeala portocalie s-a dublat 
pentru a obține în afara banilor personali şi sumele necesare campaniilor 
electorale, cele mai scumpe şi mai dezmăţate din câte s-au consumat 
vreodată. Ideea de alegeri democratice a fost serios compromisă, substitutul 
acestora devenind un amestec între sufragiu plătit şi furt instituțional la 
numărarea voturilor sub „paza” Ministerului de Interne. Se consolidează 
astfel un sistem electoral care, pentru a funcționa, are nevoie de electori 
sărăciți şi îndobitociţi. Mecanismul votului se bazează pe disperarea, pe 
tâmpeala şi promiscuitatea alegătorului. Băsescu va face mereu tot ce-i stă în 
putință să țină „majoritatea” înfometată, asistată social prin diverse mite 
politice. Transformată în masă de manevră, ea devine predispusă să ţâşnească 
pavlovian spre urne în schimbul câtorva lei. Fiecare vot astfel dat lui Băsescu 


şi partidului său este o dublă delapidare: sumele plătite au fost furate din bani 
publici, iar votul măsluit, amanetând viitorul, îl face apt pentru o nouă 
prădălnicie. Cumpărarea se completează ulterior cu aritmetica părtinitoare a 
adunării şi centralizării datelor electorale, de aici şi obsesia pentru deținerea 
portofoliului de la Interne. Pot fi considerate actele lui Traian Băsescu o 
înaltă trădare a intereselor statului român? 


Momentul realegerii este şi punctul culminant dintr-o operetă politică în 
care discursul preşedintelui s-a învârtit în jurul cuvântului ticălos. L-a rostit 
consecvent cu aceeaşi pasiune cu care vorbeşte despre sine, spunându-şi 
preşedintele. Ticălos — obsesie nereprimată, declinată uneori cu violenţă, 
alteori mieros, dar întotdeauna la adresa altora, vrând parcă să spună că 
„diavolul e celălalt”. Hoţul strigă „Hoţii!” Uzurpând ideea de preşedinte, 
Traian Băsescu este impostorul exemplar, reuşindu-i această mare farsă şi 
pentru că uneori impostura e mai convingătoare decât modelul autentic. 


Tâlhărule bandei de pungaşi conduse de reales au defectat parcursul 
istoric al României, generând costuri enorme şi repercusiuni pe termen lung. 
Situaţia seamănă cu cea a Argentinei din 2001, când, din cauza unei datorii de 
peste 100 de miliarde de dolari, ţara s-a aflat în pragul falimentului. Acum, 
pentru România, cea mai proastă şi mai păguboasă soluţie de întoarcere la 
normalitate ar fi cea violentă. Cu atât mai mult cu cât prezentul e o aberaţie 
înfricoşătoare: brațul care apără statul - poliția - se revoltă, celălalt, care-l 
hrăneşte - fiscul -, se revoltă şi el. Întregul organism social este cuprins de 
spasme. Trupul României pare posedat, zvârcolindu-se sălbatic, fără putinţa 
de a-şi expulza demonul, asemenea îndrăcitului care-şi loveşte cu pumnii 
capul şi trupul trântit la pământ, urlând că diavolul este celălalt. 


Pentru mulți, soluția este exilul, evadarea dintr-un destin nedrept. Din 
România nu se pleacă, ci se fuge. Oamenii golesc ţara ca alungaţi de un mare 
pericol, goniți de o molimă devastatoare. Fug ca de dracu' de hăhăitul 
realesului ce sună a pagubă, care dă fiori precum un banc macabru. 


Istoria noastră va fi confundată pentru o perioadă de timp cu o anecdotă 
scălâmbă. Ea se va sfârşi cu cea mai proastă glumă pe care Băsescu a făcut-o: 
Emil Boc, culmea batjocoririi statului român. Sinistre caricaturi, stăpânul şi 
țuțărul. După Carol al II-lea, Traian Băsescu este cel mai „pustiitor flagel” 
care s-a abătut vreodată asupra României. Nu conştientizăm încă 
dimensiunea dezastrului şi nici faptul că, tolerându-l pe Băsescu, i-am 
devenit complici. Vom fi judecaţi cu indulgență de copiii noştri? 


noiembrie 2010 


ELITA PRĂDALNICĂ 


Am avut răbdarea să recitesc un text scris acum aproape şase ani. 
Povestea nu datează. Urcăm în timp mereu aceeaşi spirală a inutilei învârteli 
în cercul politic, constatare pentru cine are luciditatea să privească de mai sus 
România politică. Redau integral articolul apărut în Academia Caţavencu, 2 
februarie 2005: 


ROMÂNIA FEUDELOR TÂRZII 
Propunere pentru o lege a cadastrului politic 


România este o fară supusă parcelarizării. Din patru în patru ani se 
purcede la modificarea hotarelor moşiilor. la bătălia pentru dominație. 
Politicienii proaspăt ieşiţi câştigători din campania electorală se reped să 
ocupe cât mai multe domenii mănoase şi să-şi numească vătafi noi. Pentru 
aceştia România este suma feudelor politice care pot fi ocupate. Ce rămâne 
pe dinafară e o gargară patriotică desuetă. 

După victoria în alegeri, preț de trei-patru luni, iese la iveală o specie 
aparte de indivizi, altfel până atunci cu preocupări şi comportament 
onorabile. Câțiva ziarişti corozivi, câțiva autodescoperiți ca reprezentanţi ai 
societăţii civile, câțiva de aiurea apar ca aghiotanţi fideli pe lângă noii 
comandanţi politici imbăţoşați de măreția victoriei şi inconştienţi încă de 
perspectiva eşecului. Toată această perioadă se umple de gălăgie, de 
înghesuieli şi păruieli pentru a pune mâna pe pradă. Impostura pare să se 
instaleze comod şi începe să miroasă a conjuraţia ticăloşilor. Umorile şi 
scârbăvniciile răbufnesc. Prieten scuipă pe prieten, coleg îmbrânceşte alt 
coleg, delațiunea devenind un gest de mare moralitate. Totul e o goană 
nebună după un mic jaf care pare a se justifica doar prin rotația democratică 
a puterii politice. Şi nimeni nu se sperie de dictatura mediocrității ce începe 
să prindă cheag. Nici haosul nu deranjează prea mult atât timp cât „scuza ” 
victoriei obținute funcționează. Aşa e la schimbare. Apar sentințe totale şi 
implacabile. Dacă într-o instituţie s-a prins cândva un hoţ, atunci instituția 


este o bandă de hoți care fură națiunea. Dacă un individ a avut o bubă pe 
nas, cu siguranță respectivului i se va spune Bubosul şi trebuie tratat ca un 
lepros. 


Puţini observă cum mâinile care n-au lăsat încă jos cupa de şampanie 
încep să tremure nervos. Se instalează disperarea celui care nu înţelege ce 
are de făcut, nu poate, dar simte privirea a milioane de oameni ce speră că 
prin votul lor n-au dat-o iarăşi în bară. Atunci apare soluția de avarie. 
Amatorismul şi ineficiența se vor acoperi de gălăgie, cravate roz şi puţin 
sânge pentru popor. Sângele „ vechilor”, pentru că al celor de la putere este 
mult prea proaspăt şi prețios. Pentru binele public!Astfel corupția devine o 
problemă de istorie şi geografie. Întotdeauna e doar în trecut şi e localizată 
doar la „ceilalți ”. 


E parcă un blestem de care România nu poate să scape. Acasă la Mioriţa 
nu contează construirea de instituţii puternice. De reguli stabile. Ci doar 
ocuparea cu orice preț a fotoliilor de şef. Cineva spunea că suntem un neam 
de cumnați. Cu siguranţă că suntem şi unul de şefi. Şefi peste vremuri şi nu 
vremelnic şi pentru bunul mers al instituțiilor ce trebuie să funcţioneze 
dincolo de interesul şefilor-cumnați. 


Privind această hartă zobită a României, mă întreb de ce guvernanţii nu- 
şi dau o lege a cadastrului politic pentru a ne scuti pe restul de acest 
spectacol mocirlos. Mă mai întreb cât mai este până la integrare. Pentru 
mulți dintre români pare a rămâne singura scăpare. Evadarea dintr-o istorie 
care întârzie să se primenească. In această țară mică şi fără pretenții, 
Eminescu numea clasa politică „elită prădalnică ”. Demonstrația, în detaliu, 
a făcut-o mai apoi Caragiale. Ei sunt contemporanii noştri sau noi trăim 
încă vremurile lor? Sigur e doar că Mioriţa e o oaie clonată de români. 

AVATARURILE SHOWBIZULUI POLITIC 


Fugim de suferință ascunzându-ne în vis — refugiu fragil, dar singurul 
într-o lume în care hăituirea ne vine de peste tot. Existenţa într-o lume 
nedreaptă o compensăm căutând experienţele onirice, simple visări sau 
surogate ficționale furnizate cel mai adesea de televiziune. Suferinţa zilnică, 
personală şi concretă, este înlocuită de una impersonală şi virtuală, dar 
suportabilă. În plus, apare ca beneficiu holograma sentimentului că dreptatea 
există şi se poate împlini. Despre realitatea propriei noastre existenţe am vrea 
să nu mai ştim nimic. Ne abandonăm visului dezbrăcându-ne de noi înşine şi 
fugim atât de departe, cât să nu ne mai auzim pătimirile strigate cu durere. 
Depărtarea devine anestezie generală. Oricât de departe am fi noi față de noi, 
zgomotul de fond al morţii persistă. Îl înăbuşim cu vacarmul existenţei 
celorlalți şi din când în când ne acoperim gura cu violență pentru ca țipătul să 
ne fie cât mai înfundat şi să nu ne întoarcă atenţia de la chinurile celorlalți. 


Experienţa onirică indusă de consumul zilnic de televiziune are ca efect 
substituirea actului de justiție, absent în realitate, cu unul virtual. Se produce 
un catharsis satisfăcător şi total neviolent. Până de curând, omul era mulțumit 
doar cu condamnări şi execuţii publice care îi proiectau în fața ochilor 
tensiunea suferinței şi a morții - iluzie trăită că „s-a făcut dreptate”. Dacă 
anticii îşi „descărcau” păcatele punându-şi mâinile pe un animal ce apoi era 
izgonit din cetate spre a le duce în pustiu, astăzi țapul ispăşitor e tot mai mult 
virtual. E infractorul încătuşat, politicianul acuzat de corupţie, interlopul 
hăituit. Ne sunt prezentaţi seară de seară în emisiunile de ştiri ca dovezi ale 
unui act de justiție aparent continuu. Figuri îngroşate până la grotesc pentru a 
se elimina orice dubiu privind apartenenţa lor la „băieții răi”. Aceste întrupări 
ale răului sunt raţii zilnice de tap ispăşitor al căror consum descarcă 
acumulările de tensiuni, dezamorsând încărcătura socială şi evitând detonarea 
violenţelor cu efecte incontrolabile. Bomba va arde mocnit, bolborosind ca o 
mămăligă la foc mic. Conştiinţele nu mai ating masa critică de solidarizare 
explozivă, se trezesc individual precum se şi sting. 


Unii directori şi realizatori de programe TV cred că prin excesul de 
expunere a „vinovaţilor” trezesc conştiințele mai degrabă decât să le 
adoarmă. Un fel de „Deşteaptă-te, române!” rostit seară de seară cu 
obstinație, de ajunge să sune ca o placă stricată. Depăşirea măsurii în 
mediatizarea răului poate avea şi efect invers - „curăţirea” răufăcătorului, ca 
şi cum prin repetare, în loc să fie o dată în plus demonizat, i s-ar şterge 
contorul de „negativ”. Descărcat periodic de gestiunea faptelor sale 
reprobabile, devine avatarul propriei sale persoane executate mediatic, mai 
proaspăt şi mai curat, apt să acumuleze noi şi noi nemulțumiri populare. 


Roberto Quaglia crede că odată cu filmul Avatar se instituie dreptul 
fiecăruia de a fi un erou. Avatarizarea cinematografică are un echivalent 
imediat în lumea politicii televizate: politicienii îşi pot scoate avatarurile în 
scenele periculoase, evitând riscuri electorale. De aici încolo, politica va veni 
mai degrabă din micul ecran. Unul dintre cei mai experimentați politicieni 
români, Octav Cozmâncă, afirmă că un partid poate câştiga astăzi alegerile cu 
cinci membri charismatici care să stea zilnic pe ecranele televizoarelor, 
dominând spectacolul social ca adevărate superstaruri din showbiz. Ignorând 
că în România e mai important cel care numără voturile, versatul politician 
creionează noul model de politică televizistică. Quaglia îşi încheia discursul 
despre justiția onirică spunând că „apogeul acestei evoluţii a politicii va fi 
atins când fiecărui cetăţean 1 se va da propriul suport senzorial care să îi 
permită să recunoască, fie în candidatul pentru care votează, fie în 
învingătorul alegerilor, propriul său Avatar. Va fi Noua Lume a Democraţiei 
Finale, în care toţi vor fi profund şi schizofrenic convinşi că guvernează 
lumea, iar fiecare va putea să se învinovăţească pe el însuşi pentru eventuala 
sa opresiune şi persecuție. O lume perfectă în care singura revoluție posibilă 
va fi... sinuciderea revoluționarului (sau, mai precis, autoasasinarea)”. 

În spaţiul mioritic, personajul politic a devenit şi cel mai important 
substitut de programe TV, făcând o economie imensă bugetelor de producție 
de televiziune, iar mogulii ar trebui să-i fie recunoscători. Emisiunile 
informative şi talk-show-urile s-au transformat în cele mai atractive 
telenovele şi sitcomuri pentru un popor care, spre a-şi desăvârşi sinuciderea, 
are nevoie de Traian Băsescu, acelaşi care, seară de seară, îi dă prilejul să-şi 
omoare timpul odată cu ţara. 

POLITICIAN DE PRADĂ 


„Suntem ceea ce furăm” este crezul nerostit al politicianului român. 
„Suntem cât furăm” e varianta îmbunătăţită a celui de la guvernare. Ea 
implică mai multe sensuri, dar cel care presupune timpul, timpul electoral, îl 
creşte în ochii Opoziţiei, umplând-o de respect şi invidie. Zicerile invocate 
sunt combustibilii maşinăriei politice româneşti, pentru cele două direcții de 
mers, hăis şi cea. Ţara este împinsă înainte şi înapoi, într-o horă ţopăită pe 
aceeaşi melodie strigată cu tărie de generațiile mereu pierdute: tot pe loc, pe 
loc, pe loc! 


Pe vremuri, românul pârjolea totul în fața cotropitorilor. Astăzi, tactica 
națională aplicată de politicieni constă în prăduirea propriului popor văzut ca 
duşman, pentru că în fața lui a trebuit să se milogească în campania 
electorală. Campanie electorală înseamnă fă-te frate cu dracul până treci 
puntea, adică prosteşte-l pe fraier până te vezi cu mandatul în buzunar. 
„Dracul” îi va justifica ulterior atitudinea duşmănoasă manifestată cu 
predilecție faţă de bătrâni şi lăuze. Tactica de jefuire nu se mai continuă cu 
ascunsul în codru, şi el frate cu românul odinioară, deoarece „fratele” a fost 
defrişat intensiv şi nu mai poate fi un tăinuitor de încredere. In locul lui sunt 
geamurile fumurii ale limuzinelor, conturile secrete din străinătate şi 
gardurile înalte ale vilelor diforme. Guvernantul va lupta cu greaua 
moştenire, iar poporul îi va da şi haina de pe el, c-aşa-i românul când se 
veseleşte de prea multe credite. 

Neterminat, dar deja stricat, deci bun de inaugurat - e finalul oricărei 
prăduieli de bani publici, cu tăiat de panglici în fața aparatelor de filmat. E 
modul sadic prin care guvernantul le spune direct alegătorilor cât sunt de 
proşti şi cât de mult îi disprețuieşte. Românul e blând, înțelept şi răbdător, 
adică un idiot de care poţi să-ți baţi joc cât vrei, că el tot te realege. 
„Înţelept”, pentru că totdeauna a optat pentru răul cel mai mic, şi nu pentru 
binele cel mai mare. Fără pretenţii şi lipsit de aspirații, are doar nevoi pe care 
bucuros le-o duce toate, de e pace, de-i război. 


Creştin fățiş, politicianul îşi iubeşte la maxim aproapele, convins că 
diavolul e celălalt. El este un „sfânt” care, cu „smerenie”, îşi ajunge sieşi 
după tot ce a strâns în anii de guvernare, deosebindu-se de gloata care se 
mulţumeşte cu puţin, doar cu promisiuni. Alesului să-i fie bine, că, în rest, 
Dumnezeu cu mila: alegătorul dă drumul la televizor şi nu mai aude, nu mai 
vede nimic, crezând cu tărie că România nu va crăpa niciodată, fiind o gură 
de rai binecuvântată cu toate poamele şi dobitoacele pământului care cresc 
numai cu apă şi soare. Aici, pe un picior de plai, a căzut prima pară mălăiață 
în gura lui Nătăfleaţă, aici merge şi aşa, aici fericirea e totală, căci mâine 
poate fi mai rău. 

Primindu-i cu buzunarele deschise pe investitorii veniți să cumpere ţara la 
kilogram, politicienii au dat dovadă de ospitalitate, transformându-i pe 
români în locuitori-chiriaşi în propria lor patrie, atâția câți au mai rezistat 
între granițele ei. De aceea sunt apreciaţi de mai-marii lumii şi păstraţi ca 
vătafi peste feudele româneşti date în arendă neamului nostru şi urmaşilor 
urmaşilor de la oraşe şi sate. Din ţăranul ajuns orăşean şi din orăşeanul 
țărănizat a rămas doar un reziduu numit „mitocănie şmecheră”. Lui i se 
adresează politicianul, el este alegătorul de nădejde, căci ţărăşeanul nu este 
nici român, nici țigan; nici estic, nici vestic; nici ortodox, nici păgân; nici 
centru, nici periferie; nici, nici; el este griul implacabil care răzbate de sub 
România spoită, un metis adaptat la minciună şi mizerie. 


Născut poet, ca orice român, e şi deştept. E adulat de intelectualii cu preţ 
redus, pentru că între două şpăgi primite e capabil să dea un volum de 
reflecții asupra destinului omenirii. Cum cărți din cărți se scriu, guvernantul 
citeşte numai note informative, lăsând ficțiunile pe seama cetăţenilor. Lor le 
rămâne şi libertatea de a alege între doctrinele politice care se diferențiază 
exclusiv prin aritmetica resturilor furăciunii: unii fură lăsând să se împartă 
câte foarte puţin la mai mulți, alţii fură lăsând să se împartă ceva mai mult la 
mai puțini. 

Dacă le spui toate astea, îți închid gura amintindu-ţi că tăcerea şi 
indiferența te-au transformat în complice. Părtaşi la prăduirea ţării, suntem 
jefuitorii viitorului copiilor noştri. Ce fel de neam e acela care-şi pune în imn 
imperative pe care nu le urmează? A fi român deşteptat astăzi înseamnă a fi 
ca politicienii care cred că mita este expresia considerației ce trebuie să le-o 
plătim zilnic? 

Dă-i românului mintea de pe urmă, că tot nu ştie cum să o folosească în 
cabina de vot! 


ianuarie 2011 
DISTRUGĂTORUL, 
ŞOBOLANII ŞI INTELECTUALII 


sau despre prostituţia prin cuvânt 


„Nu poți scrie cu aceeaşi mână delaţiuni şi capodopere” — propoziția 
ilustrează, pregnant, critica normativă practicată de regretata Monica 
Lovinescu în comentariile sale de la Radio Europa Liberă. Acest tip de 
critică la adresa „amestecului cernelurilor ” a fost aşezat sub formula „,est- 
eticii”, ca un corectiv la adresa autonomiei esteticului promovate de E. 
Lovinescu şi, de fapt, ca o subordonare a judecății estetice faţă de un 
imperativ civico-moral cu valoare pedagogică şi comunitară mai înaltă — 
scria Paul Cernat despre cartea Monicăi Lovinescu Est-etice. Unde scurte IV. 


Culegerea de texte apărea în 1994 la fosta Editură Politică, transformată 
printr-o inginerie culturală, imediat după Revoluţie, în Editura Humanitas, de 
către ministrul Culturii de atunci, Andrei Pleşu, ulterior ministru de Externe, 
ajuns mai aproape de vremurile noastre consilier şi adulator al unuia dintre 
cei mai grobieni politicieni. După mai multe inginerii filozofice, 
împroprietăritul de tranziție devenea Gabriel Liiceanu, „acest Dinu Patriciu al 
culturii române”, alt adulator de serviciu al grobianului nostru preşedinte — 
Distrugătorul, cel care, vorbind în campania electorală despre sistemul 
ticăloşit, avea să-l desăvârşească din poziția de şef al statului. Perfidă soluţie 
editorială pentru destinul Monicăi Lovinescu, ca şi cum istoria le-ar da câştig 
de cauză colaboraţioniştilor. 


Problema ridicată de Monica Lovinescu nu ţine doar de trecut, de 
comunism, este una încă prezentă şi va rămâne mereu, atât timp cât 
perversitatea intelectualului, a talentului fără caracter, este toxică pentru 
societate. Intelectualul, creatorul, este învestit prin har cu o responsabilitate, 
iar atunci când îl tranzacţionează, intrând în solda mai-marilor vremii, comite 
un păcat împotriva darului cu care a fost binecuvântat. Vorbele „omului cu 
carte” pot da direcții, dar pot provoca şi derută, infestând minţile cu 


minciună. Intelectualul ieftin ajunge să fie pericolul dinăuntru atunci când, 
lăsându-se corupt de o putere despotică, trădează puterea cetăţii. Galeria 
iluştrilor colaboraționişti: Sadoveanu, Arghezi, Ralea, Ivasiuc etc. este astăzi 
completată cu nume mai puţin ilustre, dar poate şi mai slugarnice... 


De curând, câțiva dintre cei care i-au fost cântăreți grobianului, precum 
lăutarii cu bancnote lipite pe frunte, vor a se dezice de cel pe care l-au slujit, 
sfidând evidenţele, bunul-simţ, durerea mereu crescândă a unei naţiuni 
batjocorite. Trădări rafinate nu există, nici măcar atunci când vin din partea 
unor intelectuali subțiri. Pentru intelectualul român şi ieftin, a părăsi corabia 
Distrugătorului, care se scufundă, nu este un act de sinucidere, precum cel al 
şobolanilor inteligenți, ci este unul de repliere prin dezicere. E ceva 
greţoşelnic în fiecare cuvânt de despărțire faţă de cel pe care l-au venerat 
până mai ieri. E felul lor de a se salva, pregătindu-se pentru un alt grobian 
dispus să le plătească odele, pe lângă care să se gudure cu mişcări grațioase 
de intelectual virgin şi profund. 


Răspunsurile Monicăi Lovinescu, în dialogul purtat în 2002 cu Gabriela 
Adameşteanu, sună la fel de actual: „Nu dispui de două cerneluri sau de două 
penițe: una pentru ceea ce simţi cu adevărat, a doua pentru ceea ce ţi se 
dictează. Noi, când asistăm la această operaţie contrară scrisului, am uitat să 
ne mai indignăm... N-avem voie să judecăm valoarea estetică a unei opere 
decât cu un criteriu estetic. Dar opera nu te spală neapărat de păcat. Uneori 
poate fi chiar pătată de păcat, dacă acesta este specific, depinzând direct de 
instrumentul scriitorului: Cuvântul. Mi-este, la urma urmei, indiferent dacă 
Villon a furat sau nu. Nu şi dacă a scris la comandă, invers de ceea ce credea. 
Asta are şi un nume: prostituție prin cuvânt. Să nu uităm că el, Cuvântul, a 
fost la început...” 


ianuarie 2011 


CURVOCRAȚIA ROMÂNĂ 


„Învăţământul românesc pregăteşte piese de schimb pentru angrenajul 
social.” Remarca te pune pe gânduri o dată în plus, dacă te gândeşti că 
producția de serie implică existența rebutului. Țările care nu se lasă depăşite 
de istorie pregătesc nu doar oameni-meserii, ci au inventat şi sisteme de 
protecţie ce evită ascensiunea rebuturilor în ierarhii. Au grijă ca structurile lor 
vitale să nu se înnoiască prin „defecţi” care pot compromite buna funcționare 
a societăţii. 

Ce se întâmplă cu o ţară unde rebuturile, reuşind să treacă drept „piese 
sănătoase”, s-au cocoțat la conducerea ei? Ajunge o maşinărie stricată, iar 
sensurile existenţei ei sunt deturnate numai spre bunul plac al rebuturilor 
guvernante. 


România nu a excelat niciodată în exersarea meritocraţiei, competenţa nu 
a fost primul atribut luat în seamă la numirile în funcții publice. Apetenţa 
pentru curvocraţie s-a exprimat prin succedarea diverselor camarile care au 
indus în societate propriile lor rutine viciate de promovare. Diferenţele 
istorice şi ideologice sunt haine ce odată dezbrăcate descoperă aceleaşi 
anatomii malforme: imbecili cu conştiinţă minimă de sine, dar fidelitate totală 
pentru cel care i-a ridicat în funcţie; grobieni cu fălci şi cefe late, ce tresar 
doar la ordinul stăpânului, umplându-şi mațul şi portofelul obsedaţi că în 
orice clipă pot fi înlocuiţi cu alți grobieni; şantajabili disciplinați ce execută 
orice pentru că oricând li se poate accesa dosarul ţinut în sertar pe post de 
buton de comandă. Doar trei modele ale unei inginerii genetice, invariante la 
scurgerea vremurilor, tot aşa cum nepotismul şi amantismul transcend epocile 
şi guvernările. Cu cât mai familistă sau mai curvăsărită este o guvernare, cu 
atât vor domina mai mult rudele din familia conducătorului sau amantele 
sale. In cea de-a doua situație, prin mimetism, instituțiile statului se umplu de 
metrese şi te întrebi dacă predilecția pentru dudui cu condicuţă vine dintr-un 
exces de sexualitate sau dintr-un deficit ascuns prin etalarea obstinantă a 
femeii cu preţ redus şi plata înainte. 


Periculos devine când rebuturile guvernante s-au structurat într-o bandă 
organizată după reguli mafiote. Modelul mafiot le oferă rezistenţă împotriva 
sistemului democratic incapabil să se mai apere doar cu legi şi bun-simt. 
Astfel, supremaţia rebuturilor se continuă peste măsură. Lehamitea şi senzația 
lipsei de perspectivă invadează psihicul colectiv, determinând o amorțire şi 
mai mare a corpului social. 


Trăim pe pielea noastră o asemenea încercare. Zi de zi viaţa ne este 
molestată de Întâiul rebut al ţării gardat de camarila sa. Răul creşte clipă de 
clipă pentru că un rebut va uri orice este întreg la fire şi valoros. Va lupta 
împotriva celor slabi, pentru că el, declarându-se cel mai puternic, este în fapt 
cel mai inconsistent. Va încerca să distrugă tot ce funcționează şi naşte adevăr 
deoarece el vieţuieşte strâmb şi nu poate rosti decât minciună. Dominația 
prelungită a rebuturilor generalizează procesul de alterare, mecanismele cele 
mai intime ale ţării se pervertesc la curvocraţie, tot aşa cum peştele se împute 
de la cap. Letală devine starea în care se instalează abandonul total, 
complacerea în simbioza dintre trupul inert al țării şi prădătorul parazit. Ne 
descompunem putrezind zilnic, iar singurul nostru gest de revoltă e să 
schimbăm canalul TV. 


ianuarie 2011 


POLITICĂ SCELERATĂ 


„Ce bine e să nu faci nimic, asta foarte încet şi, dacă se poate, şi pe bani” 
- e replica unui personaj de teatru. Nu pe scenă aţi auzit-o, ci din gura noilor 
îmbogăţiți ai tranziției care s-au cocoțat pe soclurile de unde au fost dărâmate 
modelele sociale ale profesorului, militarului, medicului, artistului, 
cercetătorului. Generaţiile ultimelor două decenii s-au născut într-un spaţiu al 
democraţiei declamate, care a impus un capitalism formal. Intre ce li s-a 
inoculat acestora şi ce trăiesc ei cu adevărat este o imensă prăpastie: 
democraţia e în fapt curvocrație, capitalismul e acţiunea îngemănată de 
Jecmănire a statului de către o bandă de politicieni cu jefuirea tuturor de către 
acelaşi stat din ce în ce mai secătuit, făcut să devină mai neputincios şi mai 
strâns în capcană. Hăul dintre ce se spune că e viața lor şi ce este în fapt i-a 
transformat în ființe schizoide, în cetăţeni duplicitari. 


Dacă statul comunist şi-a dovedit falimentul într-o revoluție unde mulți 
au fost sacrificați numai pentru emoție mediatică şi validarea manualelor de 
istorie, atunci a fost şi momentul pentru a arde, odată cu carnetele de partid, 
concepte pe care socialismul şi le împroprietărise pe nedrept: comunitate, bun 
comun, bine public, solidaritate, etică socială, stimă de sine, demnitate, 
patrie, naţiune etc. După 20 de ani, preşedintele României declară că statul 
român nu mai poate fi responsabil pentru cetăţenii săi. Uluitor ce repede s-au 
instalat minciuna şi impostura! Statul european e tocmai acea invenţie a 
oamenilor care se vrea responsabilă pentru membrii lui. A declara că soluția e 
„statul minimal” nu anulează sensul fundamental pentru care democraţiile 
moderne sunt state sociale, şi nu state ale unei găşti, ale unei camarile, ale 
unei coterii de partid, aşa cum îşi doreşte astăzi un preşedinte iresponsabil. In 
atmosfera de junglă, bine întreţinută, politicienii au injectat permanent ideea 
că soluţia este individuală, că fiecare trebuie să lupte doar pentru el, că toți 
suntem într-o competiție nemiloasă, fără reguli, unde cel mai rău, mai abil şi 
mai nesimțitor va câştiga. Individualismul şi indiferentismul exacerbat au fost 
adevărata politică promovată de guvernanţii portocaliu. Jefuiți, mințiți şi 
dezbinaţi în numele ideii de concurenţă! - acestea au fost îndemnurile şi pilda 


liderului. Dar şi starea în care au ajuns cei mai mulți dintre români. 
Rezultatele capitalismului sălbatic şi ale surogatului de democraţie sunt o 
polarizare extremă a societății, sentimentul acut al inechităţii şi anularea 
speranţei într-o viaţă mai bună. Resemnare sau exod... 


Competiţia nu poate exista în afara unei minime norme morale, reuşita 
cuiva cu preţul suferinței altora e în van, atunci când vrei să construieşti o 
societate sănătoasă. Doar dacă, mincinos şi nedrept, preşedintele unei ţări în 
derivă se foloseşte fără scrupule de cuvinte descărnate de istorie spre a ţine 
captiv un stat pentru sine şi pentru partidul său întreținut pe principii mafiote. 


Sună straniu şi paradoxal pentru o ţară europeană, dar un stat prizonier, 
aşa cum e astăzi România, nu poate fi recuperat decât printr-o acțiune de 
eliberare. Revolta împotriva captivităţii portocalii trebuie să plece de la 
reinventarea solidarităţii, a conştiinţei de a fi o comunitate, că avem bunuri şi 
un bine comun de apărat, că ne putem reda demnitatea de cetăţeni ai unei ţări 
unde se poate reconstrui, se poate învăţa din nou traiul prosper. A fi moral nu 
e nici desuet, nici un handicap, din contră, poate fi premisa de a ne respecta 
din nou, de a avea iarăşi exercițiul afecțiunii pentru celălalt. Competiţie 
înseamnă mai mult decât orbirea solitarului, poate însemna colaborare şi 
complementar, armonie. Profesionalism şi competență nu vor mai fi vorbe 
goale ale farsei numite guvernare, ci vor redeveni fundații pentru cultura 
lucrului bine făcut ce va înlocui imperativul Acum, Mult, Uşor!, politica 
jafului național. Țara a ajuns maidanul pe care au crescut bălăriile urii, ale 
disperării şi hoţiei şi unde regula o fac şmecherii de la putere. E vremea unei 
arături de primăvară, care să dezrădăcineze răul, lăsând din nou lumină 
pentru încredere, echilibru şi comuniune. Se simte nevoia de pământ reavăn, 
de aer şi apă proaspete, de seminţe sănătoase nemodificate politic, 
nepervertite la obsesia individualistă a spicului, ci având conştiinţa generoasă 
a recoltei. 


Statul trebuie să redevină responsabil pentru fiecare dintre cetăţenii săi, 
cărora să le ofere nu doar un viitor predictibil, ci şi demnitatea de a-i aparține. 


februarie 2011 
SMERENIA SAU DESPRE 


DOUĂ LUMI 


„... învăţaţi de la Mine că sunt blând şi smerit cu inima...” 
(Matei: 11,29) 


SMERENIE s. 1. v. umilință. 2. umilință, (înv.) smericiune, smerire, 
(fam.) spăseală, spăsenie. (Cu ~ îi sărută dreapta.) 3. plecare, supunere, 
umilință, (livr.) obsecviozitate, (înv.) plecat, umiliaţiune, umilitate. (~ în fața 
...) 4. (BIS.) credinţă, cucernicie, cuvioşenie, cuvioşie, evlavie, pietate, 
pioşenie, piozitate, religiozitate, (livr.) devoțiune, (înv.) blagocestie, 
blagocestivie, hristoitie, râvnă, râvnire, smerire. (~ unui credincios.) — DEX 


Părintele Savatie Baştovoi afirmă că etimologia cuvântului vine de la 
slavonul „„mera” care înseamnă „„măsură”. Sensul vechi al cuvântului smerit 
este „a reveni la adevărata măsură”, „a deveni ceea ce eşti cu adevărat”. A fi 
smerit înseamnă a cunoaşte adevărul despre tine însuţi, a-ţi cunoaşte măsura. 
A ne smeri înseamnă a cunoaşte cine suntem. 


Omul îşi poate defini în multe feluri „măsura”. Există un invariant al 
vieții noastre, indiferent cine suntem şi ce facem sfârşim la fel. De aceea, 
măsura noastră este moartea. Smerindu-ne regăsim dimensiunile efemere, ne 
readucem aminte raporturile de mărime între noi şi univers. 


Noţiunea cea mai apropiată smereniei este libertatea. Pe deplin liber 
înseamnă a putea fi tu însuți oriunde şi oricând. Doar că părerea noastră 
despre libertate stă de cele mai multe ori sub semnul amăgirilor. Cel mai 
adesea ne închipuim că suntem liberi când, în fapt, suntem dependenți de 
atâtea lucruri din afara noastră. Odată spulberată libertatea noastră părelnică 
se lasă loc descoperirii înşelătoriei în care ne-am complăcut. Smerenia ne 
trezeşte din iluzie. Trezirea e dureroasă. Este înfricoşător să descoperi că, 
deşi chip chemat la asemănare cu Dumnezeu, suntem nimic la capătul acestei 


vieți. Smerenia ne eliberează de minciună. Smerenia este prima treaptă a 
drumului spre adevăr, spre libertate. 


Cele două sensuri ale cuvântului smerenie, cel religios şi cel laic, coexistă 
încă, doar că în vorbirea curentă sensul laic este perceput în mod covârşitor, 
înăbuşind firava înţelegere a celui religios ce tinde să mai aibă sens doar 
pentru credincioşii ortodocşi. Ce se-ntâmplă cu semantica acestui cuvânt 
ilustrează felul în care omul contemporan, citadin şi modern, se desparte de 
adevărul cunoaşterii sale, răsturnând chiar sensul de libertate asociat 
smereniei, în înţelegerea actuală şi comună de umil, subordonat, deci tocmai 
lipsit de libertate. Cândva o virtute, astăzi o ruşine. Pervertirea înțelesului 
acestui cuvânt a însoțit desacralizarea lumii, a contribuit şi ea la inversarea 
raporturilor dintre om şi univers participând la construcția imensei plăsmuiri 
că suntem stăpânii unui univers care trebuie să ni se supună, smerindu-ni-se 
nouă. 


martie 2011 
HOȚIE ÎN SLUJBA ŢĂRII 


sau puterea pixului 


Îndeletnicire mereu blamată, hoţia a ajuns să se onorabilizeze prin 
aplicarea ei sistematică în spațiul puterii politice. Guvernantul român a 
devenit un respectabil şi reales hoţ. Până mai ieri frate, azi hoţ cu codrul, hoţ 
cu apele şi chiar cu ţara luată la kilogram sau pe bucăţi. Ceea ce a fost odată o 
meserie reprobabilă şi vulgară s-a rafinat, fiind ridicată la rang de business, 
de investiții în infrastructură, studii de fezabilitate, branduri de ţară etc. Se 
fură cu acte, se fură cu proiecte şi toate în numele nevoilor cetăţenilor. 
Politicianul român a învăţat că şpaga pasivă nu mai este unica soluție de 
îmbogăţire. Cea care se întoarce dintr-un mare proiect inutil plătit peste preţul 
corect e mai dulce şi are şanse mai mari să-l ameţească pe fraierul de alegător 
atunci când îi vor scoate ochii: „Uite ce am făcut pentru tine!” 


Aflaţi la manetele guvernării, li se pare firesc ca pentru o semnătură de-a 
lor să încaseze 10% din suma aprobată să fie cheltuită de la buget. Pentru un 
telefon către un coleg, care va avea şi el cândva nevoie de acelaşi serviciu 
colegial de guvernare, este normal să încaseze acelaşi comision. Pentru că au 
schimbat traseul autostrăzii ca amicii de partid să poată cumpăra terenurile 
ieftine ce vor fi expropriate apoi pe sume enorme, e de la sine înţeles că se 
cuvine aceeaşi zeciuială. Pentru renegocierea contractelor cu constructorii, cu 
furnizorii ce au căpătat în anterioara guvernare un contract cu statul, e la 
mintea cocoşului că suma renegociată se va mări, dar şi partea celui cu pixul 
în mână va fi pe măsură. Mare e puterea ta, pixule! In atari condiţii, nu 
contează cât costă, contează doar „cât cade de pe masă” în buzunarul 
guvernanților. Sunt situaţii în care un politician mai novice în ale furăciunii 
lasă statul să fie jecmănit de zeci de milioane numai pentru a căpăta şi el 
câteva „amărâte” de sute de mii de euro. 


De partea cealaltă a contractului s-au produs mutații genetice remarcabile. 
Oameni de afaceri, specializându-se în lucrul nemijlocit cu politicianul 
român, s-au transformat în adevărate animale de pradă care sfâşie bugetul 


public, lăsând o ciozvârtă suculentă distinsului politician, inapt să-şi procure 
singur prada. S-au creat mici parteneriate în care prădătorul şi parazitul 
colaborează la jefuirea banului public. Adevăratele concubinaje perverse apar 
însă când se face şi ceva în plus: borduri peste borduri şi gazon plătit la firul 
de iarbă. Mediul de afaceri public-privat s-a transformat în bună parte într-o 
promiscuitate de afaceri hoţ-hoţ. 


La acestea se adaugă sentimentul de eternitate pe care îl încearcă 
politicianul ajuns la putere. Va domni cel puţin câteva mandate, protejat de 
partid, precum odinioară regii se urcau pe tron cu ocrotirea Celui de Sus. 
Dreptul lor „divin” derivă din performanţa de a-l fi prostit pe „idiotul” de 
alegător, înşelăciune în care a şi investit sume ce trebuie musai recuperate. 
Ocrotirea o va avea de la băieţii inteligenți, căci acesta e numele internațional 
al domeniului de activitate care în România se rezumă la făcutul banilor din 
trafic cu dosare, ascultări, şantaje şi alte chestii de „siguranță națională”. 


Politicianului român nu-i poţi spune că nu este frumos cum procedează, 
pentru că el trăieşte într-o estetică a urâtului. Un urât interior care este scos la 
lumină atunci când îşi mai face un viloi diform, dar mare, foarte mare, cel 
mai mare. In ţara cu drumurile cele mai proaste sunt şi cele mai multe maşini 
de curse. Majoritatea beizadelelor se pregătesc la volanul unui bolid să preia 
cândva conducerea partidului, a ţării, a orice poate aduce repede bani mulți. 
După principiul „dacă munca era bună o furau boierii”, ei au ales ocupaţia 
nobilă de a cheltui. Dacă ajungi vara la Monaco, vei constata că Parlamentul, 
Guvernul României sunt în şedinţe extraordinare pe plajă sau prin baruri, 
aleşii poporului aruncând cu banii în stânga şi-n dreapta mai ceva ca nababii 
sau ca ruşii, altă nație care dispreţuieşte banul furat şi-l toacă furios. E un 
abuz să numeşti furt referindu-te la banii publici, pentru că furtul presupune 
ca banii să fie ai cuiva. Fiind ai tuturor, sunt ai nimănui, deci nu e furt! 


Românii simpli ar trebui să fie mândri că liderii lor au amante miniştri ce 
fac cele mai păguboase afaceri pentru ţară, că au copilaşi agramaţi, dar ne 
reprezintă în străinătate şi cheltuiesc, ca în poveste, într-o zi cât alţii într-o 
viață. România este o ţară de basm, este ţara în care ei ne batjocoresc oricât, 
noi suportăm orice - legea acestui neam blând şi primitor chiar şi cu răul. 


martie 2011 


INDIGNAȚI-VĂ! 


(Cuvânt înainte la volumul Indienaţi-vă! de Stephane Hessel - Nemira, 
2011) 


[...] 


Un echivalent pentru Indienați-vă! este Deşteaptă-te!, doar că, în fapt, 
imperativul din imnul național a depăşit rareori starea de declaraţie cântată. O 
atitudine pe care am falsat-o cel mai adesea. În cazul românilor, predispoziția 
spre indignare are ritmuri istorice de exprimare mult mai lente. „Vegetal” sau 
nu, poporul român a fost mai degrabă „antrenat” să se supună voinţei altora, 
dobândind o capacitate de a suporta demnă de remarcat, reflectată în puţinele 
momente în care şi-a contrazis propria înţelepciune conform căreia „capul 
plecat sabia nu-l taie”. Până şi alegerea conducătorilor a fost privită ca o 
fatalitate, suportată cu stoicism, mai ales atunci când şi-a dat seama că nu 
doar s-a înşelat, ci s-a şi lăsat furat. Totuşi, afirmația că „mămăliga nu 
explodează” s-a dovedit a fi falsă în 1989. Asta nu înseamnă că, la peste 
douăzeci de ani de la Revoluţie, românii fac deja diferența dintre a 
supravieţui istoriei şi a o scrie. 

Ultimii ani, trăiţi sub semnul deriziunii concentrate, ne îndeamnă spre 
nevoia unei concluzii asupra întregii perioade postdecembriste. Astăzi, mai 
mult ca oricând, a devenit evident că România se află pe un drum greşit. 
Statul român a ajuns arma ţinută la tâmpla cetăţenilor pe care puterea politică 
îi jefuieşte zilnic. Statul român a devenit sluga unei bande mafiote care a 
subordonat totul propriilor interese. Se opune cineva? Există o opoziţie 
coerentă care să lupte pentru cetăţenii tăcuţi de felul lor? Mai degrabă mass- 
media se manifestă ca opoziţie, şi asta oferă ambiguități suplimentare în 
societate. Absența indignării exprimate ne-a transformat în complici. 


Pe fondul unei ineficiente sistematice a guvernării proliferează inechitatea 
şi injustiția socială. Sărăcia s-a extins, mărind prăpastia dintre cei bogaţi/ 
îmbogăţiți şi cei săraci/sărăciți. Ultimii ani au exacerbat indiferentismul şi 
individualismul. Suntem împinşi să trăim din ce în ce mai mult ca prădători 


solitari, pentru care celălalt e mai degrabă un duşman, numit concurent pentru 
a legitima efortul de a-l distruge. „Fraternitate” este un concept demonizat de 
o sintagmă perfidă, „interesul naţional”. O națiune se construieşte prin 
fraternizarea cetăţenilor în propriul interes. In absenţa acestuia, interesul 
național se reduce la interesul lacom al puterii politice, devenite proprietară a 
statului. Preocuparea puterii politice faţă de cetăţeni se rezumă la a le impune 
„solidaritatea” cu jefuitori, pentru propria lor jefuire. Sesizând înşelăciunea, 
oamenii s-au ataşat şi mai mult de „interesul privat”, pentru simplul motiv că 
e singurul realist şi nepervertibil. Statul social, adică statul naţiunii, este 
abandonat şi înlocuit cu statul captiv, slujbaş al deţinătorilor puterii politice. 
Semnalul abandonării a fost dat de însuşi preşedintele României, atunci când 
a decis că „statul român nu mai poate fi responsabil pentru toți cetăţenii săi”. 
Statul este deja şi se doreşte a fi şi în continuare responsabil doar pentru elita 
partidului de guvernământ. Ne-am indignat? 


Și indignarea a fost tranzacționată uneori. Predispoziţia de a negustori 
orice, chiar adevăruri şi libertăţi, le-a adus unora un mic avantaj personal, 
contribuind la triumful național de a fi supravieţuit împreună. Fiecare după 
posibilitățile sale de a se fi asociat puterii a beneficiat măcar o vreme de 
jefuirea şi umilirea altora. Practică veche la români, de ce ne-am indigna? 


Pe de o parte, guvernanţii fac tot posibilul ca statul să preia controlul 
asupra justiţiei, a partidelor şi a sindicatelor, a economiei prin fondurile de 
pensii şi de sănătate, a presei. Pe de altă parte, statul se debarasează de 
responsabilitățile față de propriii cetăţeni, generând precaritate nu doar în 
învățământ, sănătate şi cultură, în justiţie şi securitate personală, dar şi în 
instituțiile supraviețuirii: locurile de muncă, salariile, pensiile şi alte venituri 
din muncă, preţurile bunurilor esențiale — de la hrană la locuinţă şi energie. 
Deciziile guvernului de a impune taxe şi impozite mai mari cetățenilor, față 
de care nu se consideră responsabil, nu conduc la asumarea unor 
responsabilități mai mari faţă de contribuabil, ci la răsplătirea pe măsură a 
clientelei politice. Politica a fost privatizată în beneficiul unei grupări 
organizate după reguli mafiote, cu „soldaţi”, „naşi” şi capo di tutti capi, şi 
doar asasinarea ad litteram este înlocuită de umilirea publică a adversarilor, 
prin campanii de presă sau prin spectacole cu „mascaţi”. Cât de mare ne e 
indignarea faţă de toate acestea? 


Individualismul a fost supralicitat şi politica de dezbinare națională şi 
socială a devenit instrumentul preferat de guvernare. Idealurile unei țări sunt 
doar citite pe fugă la adunările publice cu ocazia diferitelor comemorări care 
s-au transformat pentru politicieni în bune prilejuri de a se lupta cu adversarii, 
de a mai măguli populația şi de a mai face niscaiva promisiuni. Istoria 


rămâne în manuale, nu mai iese în stradă. Indignarea se dizolvă în 
comoditatea privitului la televizor. Uitându-ne la micul ecran, ne abandonăm 
confortului de a-i lăsa pe alţii să se indigneze în locul nostru. 


Se invocă scuza de a fi lipsiţi de alternativă. Dar tocmai blocajul pe care îl 
trăim ar trebui să ne enerveze din nou. Să ne scoată din amorţeală, 
determinându-ne să înlocuim politica privatizată cu una care să restabilească 
demnitatea şi interesele comunităţii. Ar trebui să oprim modelul economic şi 
social care până acum a generat inechitate şi nu a produs dezvoltare, cu 
certitudine el este epuizat. Altfel suntem condamnaţi la eşec şi la 
marginalitate. Dacă anumite partide politice au eşuat, dacă anumite curente 
ideologice s-au dovedit incapabile să genereze idei şi acțiuni viabile, asta nu 
înseamnă că sunt epuizate toate soluţiile. Este o minciună că ceea ce trăim ar 
fi unica soluție. Există şi un alt fel de a face politică şi vedem asta zilnic, în 
multe din țările din jurul nostru. Sunt oameni la fel ca noi: nici mai 
îndrăzneţi, nici mai fricoşi, nici mai deştepţi, nici mai proşti, nici mai buni, 
nici mai răi. Doar că au practicat două atitudini față de care noi suntem încă 
reticenti: s-au indignat şi au cerut ca indignarea lor să fie respectată. 


Un mare cutremur sau o inundație reprezintă un viitor indezirabil, în fața 
căruia te resemnezi sau din calea căruia fugi, evitându-l. Dar un viitor al 
sărăciei, al înapoierii, al umilinţei şi al lipsei de putere, proiectat de actuala 
guvernare, este un viitor în fața căruia trebuie să te indignezi, respingându-l. 
Respingându-l, se deschide larg uşa unui orizont alternativ, unor opțiuni 
devenite posibile, unei răscruci. Să vedem în răscrucea la care ne aflăm 
posibilitatea de a stabili obiective clare pentru dezvoltarea economică şi 
socială, un nou proiect de societate care să pună capăt subdezvoltării, căci 
instrumentele dezvoltării nu sunt altele decât rutinele curopene care oricum 
se cer respectate. Atunci modernizarea statului va fi o consecinţă implicită şi 
nu doar un efort impus inadecvabil. Pentru toate acestea e nevoie la început 
de indignare, de ieşirea din letargia supunerii sub vremuri. E nevoie ca şi 
ceilalți intelectuali să devină vocali, nu doar cei care au trădat înrolându-se în 
solda puterii pentru a o cauționa şi pentru a ţine în amorţire masele ce priveau 
spre ei așteptând în zadar un semn de indignare care să le mobilizeze. 


Trădările cele mai mari le-am făcut faţă de propriile noastre idealuri. Este 
momentul în care trebuie să ni le reamintim. Speranţa trebuie reîncărcată cu 
obiective precise, cu orizonturi de aşteptare concrete. Meritocrația, 
reinventată. Atâta impostură şi farsă nu sunt de-ajuns pentru a ne indigna într- 
un glas? Când în lume se vorbeşte deja de nevoia construirii unei societăți a 
conştiinţei, să nu ne revolte egoismul amoral care ne-a înconjurat, 
copleşindu-ne? 


Cel mai adesea românul a înlocuit indignarea cu batjocorirea răului. A râs, 
suportându-l mai uşor. Vin momente însă când ironia şi satira nu mai sunt 
suficiente. Trăim într-o Românie ce se descompune zilnic, captivi neputinței 
induse. Indignarea poate începe cu o încruntare a frunţii, cu un pumn 
încleştat. Dar şi cu privirea fermă că împreună ne putem schimba soarta, cu 
surâsul celui stăpân pe sine, care nu mai e dispus să 1 se dispreţuiască viaţa. 
Indignaţi-vă! ne îndeamnă la o „insurecție paşnică”, în fapt, la a ne pune în 
acord gândurile cu vorbele, vorbele cu faptele. 


aprilie 2011 


SUCCESIUNEA RĂULUI 


Traian Băsescu nu a fost niciodată un personaj dedublat, nu a fost Dr. 
Jekyll şi Mr. Hyde ai politicii româneşti. A fost, simplu, farsorul cel mai 
seducător, pentru că întruchipează deopotrivă mitocănia şi şmecheria 
periferiei. Te minte cu neruşinare, făcându-te între timp la buzunar, fără să i 
se mişte vreun muşchi pe față. Devine expresiv ca un cioclu doar când anunţă 
o nouă tragedie pentru români sau când, asemenea unui clovn hâd, îl apucă 
hăhăitul spasmodic la auzul propriei glume grosolane. După ce ai avut de-a 
face cu el, eşti mai sărac şi mai umilit. Cum periferia domină numeric 
centrul, plus trădarea intelectualilor care au validat mişeleşte „un pseudo- 
Cezar care de fapt e însuşi Mamona”, s-a creat premisa recunoașterii 
populare într-o democraţie de tip Vacanța Mare. La suprafaţă — manelismul 
politic Traian Băsescu cu şpriţ şi dansuri din buric, dedesubt — bani mulți şi 
putere ameţitoare. 


Fiind un rău viguros, Traian Băsescu a fost revelatorul trădărilor, 
meschinăriilor şi neputințelor româneşti. Răscolind murdăria din subsolurile 
societăţii, a favorizat aducerea la suprafață a mizeriilor şi a făcut purulente 
bubele ascunse. Pare a fi şi singurul beneficiu care va rămâne după el. 
Preşedintele-jucător a fost şi rămâne doar un preşedinte-impostor pus pe harță 
şi jaf şi care din joacă a falimentat o ţară, a flămânzit un popor. A jucat 
destinul ţării la ruleta istoriei personale, mizând totul pe blond. Crimele sale 
sunt cu premeditare, chiar dacă lasă să se-nţeleagă că ştie ce spune, dar habar 
n-are ce face. Disipează vinovăția democratizând eroarea şi proasta 
guvernare, cu scopul de a arunca propria culpă în cârca unei conduceri 
colective reprezentate de Guvern şi de Parlament, la modul general, de clasa 
politică manipulată de moguli. 


După modelul preşedintelui, guvernarea a prefăcut minciuna, nedreptatea 
şi jaful în principii călăuzitoare. Devenit captiv camarilei lui Traian Băsescu, 
statul român şi-a modificat personalitatea şi comportamentul după chipul 
strâmb al stăpânului. Vedem un Cotroceni în permanent delir, la Palatul 
Victoria, un Gâgă întors cu cheia, iar pe intelectualii de serviciu ai puterii 


cum se chinuiesc să-şi ridice propriile statui la televiziunea publică. Spectacol 
sinistru al unei puteri monstruoase şi caraghioase în acelaşi timp. Totodată, 
cei care nu s-au lăsat mânjiți cu portocaliu nu reuşesc decât să 
supravieţuiască. Aşa a ajuns pesimistul să spună „Mai rău nu se poate!”, iar 
optimistul să-i răspundă „Ba se poate!”. 

Până de curând n-am putut să-mi explic ce i-a împins pe români, în urmă 
cu un veac şi jumătate, să aducă şi să accepte un domn străin. Experienţa 
trăită în epoca Băsescu mă face să cred că atunci, ca şi acum, au fost 
suficiente motive. Doar că acum, altfel decât atunci, domnitorii nu se mai 
importă. Este suficientă binecuvântarea ce-o primeşte cel care se-nchină 
Marelui Licurici pentru a ajunge vătaf peste feuda românească. 


Băsescu e o pacoste pentru România, s-au lămurit cei mai mulți. 
Problema e cine vine după? Are cine să-l înlocuiască, există un lider credibil 
şi capabil de a guverna altfel? In pofida faptului că Traian Băsescu a coborât 
standardul de preşedinte atât de Jos, încât cetățeanul s-ar mulţumi cu oricine 
numai să se vadă scăpat de pacostea hăhăitoare, niciun nume-alternativă nu 
stârneşte cu adevărat entuziasmul. Asta îi dă posibilitatea lui Traian Băsescu 
să-şi pregătească succesorul în care se va reincarna. Cu banii strânşi din 
furăciuni, cu serviciile Serviciilor şi sprijinul Marelui Licurici, românii vor fi 
determinaţi să aleagă iarăşi răul cel mai mic, bucurându-se că trăiesc în 
democraţie, proslăvind economia de piață. Abia după alegeri vor constata că 
„răul cel mai mic” creşte uluitor de repede. 


mai 2011 


NOSTALGIA ABJECTULUI 


„Puterea de a te împotrivi răului e o mare taină a vieții.” 


Stilul bărbaţilor de stat de a face politică rămâne ca o marcă personală în 
memoria naţiunilor. Subtili sau grobieni, de bibliotecă ori de pe baricade, 
gângavi sau oratori, paleta nuanţelor de caracter colorează viu istoria. 
Conducătorii par cu atât mai aproape de popor, cu cât arată că şi ei au fost 
oameni cu slăbiciuni, cu patimi şi, unii, chiar într-o dungă. Cei care dovedesc 
peste măsură ies din rândul bărbaţilor de stat şi coboară în rândul celor cărora 
doar le-a surâs norocul. Pentru primii respect, pentru restul simpatie. 


Cu multă simpatie îl vor privi drojdierii viitorului pe Traian Băsescu, 
pentru felul lui de a fi făcut politică de birt, ca şi cum România ar fi o crâşmă 
plină de şuţi şi de dame cu ciorapi rupți. Pentru haiosul preşedinte a fi 
popular înseamnă a cobori în derizoriu, apetenţa sa pentru sordid înlocuind 
bunul-simţ cu ticăloşia. Totuşi, nimeni nu-şi va imagina că stăpânul băşcălios 
şi-a găsit sfârşitul din cauza neputinței, slăbiciune ce i-a provocat dependenţa 
fatală pentru blonda guvernării sale. Cu toţii îşi vor vedea eroul macho ca 
răpus de Binele care a învins Răul, inutil, ca în filmele de acum o sută de ani. 
Cu atât mai vrednic păcătosul! - vor exclama epigonii. Abia atunci va fi 
venerat cu adevărat ca Zeus. Maneliştii-l vor cânta pentru că le-a ridicat genul 
muzical la rang de politică naţională. $menarii, şarlatanii şi şmecherii de 
maidan, manglitorii şi ciorditorii de mahala, tăinuitorii, informatorii şi 
turnătorii, golanii, ţoapele şi mârlanii de cartier, târfele şi codoşii, toată 
pleava mitocănească a periferiei, cu toții îşi vor aminti cu duioşie de Băsescu 
Cacocratul, ca despre unul de-ai lor, cel care a reuşit să-i facă ţăndări pe 
români, de nu-şi vor mai reveni în veac. 


„Statul e bun doar ca să fie jecmănit” - este viziunea preşedintelui jucăuş, 
ascunsă sub sintagma „modernizarea statului”. Peste ani, se vor vedea 
limpede efectele epocii Băsescu: analfabetism, sărăcie, boală, suflete şi 
trupuri subnutrite, promiscuitate. O Românie ce se descompune putrezind 


cotidian, o republică şubrezită şi țigănită. Va fi fund reuşita vreunui plan sau 
doar „aşa a fost să fie” soarta unui popor masochist, atunci când îşi alege 
conducătorul?... Fără dubiu rămâne doar constatarea că „nu lipsa idealului, ci 
dimensiunea lui e problema românului”. Trist e că în cazul de faţă vorbim 
mai degrabă de instincte decât de idealuri. 


Dar restul şlehtei, slugoii? „Tăcerea e de aur, darămite să fii şi lingău” - 
şi-au spus la vremea lor, în bună tradiție filozofică, toți curtenii mintoşi ai 
Cacocratului. Peste timp, puţină lume îşi va mai aminti de rândaşii talentaţi în 
a lăsa senzația că sunt verticali şi acoperiți profesional. Doar câţiva 
melancolici vor suspina după farsorii cu ştaif. Umaniştii metrosexuali, care 
au tânjit după admiraţia mediocrității plătind puterii prestații orale, vor fi uşor 
confundați cu convivii lor Bănel şi Marean. Posteritatea le va oferi 
intelectualilor vestiți ai ecranului câteva pagini în manualul de filozofie 
pentru coafeze stagiare, iar celorlalți, mai mărunți, capitole întregi în Istoria 
presei de partid, ediția cu coperte portocalii. Nostalgia după platitudinile lor 
pedante va rămâne să sclipească în ochii duduilor fanate care i-au iubit 
platonic, iar în înjurăturile împănate cu citate ale neisprăviților cu pretenţii se 
vor simţi dorul şi aleanul după histrionii care au ştiut cel mai bine să-şi 
transforme sinapsele în bani de partid. Cum singurul lor ideal comun a fost 
supraviețuirea şi cum vor continua să-şi ducă viaţa agățată de trecut, românii 
viitorului vor spune despre vremurile de acum că „par c-au fost mişto”. 
Obligaţia istoricilor va rămâne aceeaşi: să acopere păcatele altora... 
Proverbele populare se aplică în primul rând naţiunilor care le-au creat. 
Tocmai de aceea e foarte românească înţelepciunea după care în țara orbilor 
chiorul e împărat. 

SFÂRŞITUL POLITICII? 


De unde această permeabilitate pentru  golăniile politice ale 
guvernanților? Aruncând o privire şi în alte ogrăzi europene, constatăm că 
încă doi preşedinţi sunt croiți după acelaşi calapod latin de măscărici cocoţat 
pe tron. Au probleme sexuale la nivel de stat, delirul lor politic dă frisoane 
propriilor națiuni. Fără să fie o exclusivitate românească, diferenţele stau în 
accentele de ridicol, în grobianismul stilului, în insolitul expresiei răului pe 
care fiecare îl reprezintă. 


Sunt suficiente semnele pentru a spune că trăim o „epocă postideologică”. 
Distingem din ce în ce mai greu opoziții clasice: stânga-dreapta, privatizare- 
naționalizare, republică-monarhie. Locul disputelor doctrinare a fost luat de 
discursuri despre interesul național, despre lupta împotriva corupției şi a 
terorismului, despre economisirea fondurilor bugetare şi eficientizarea 
Parlamentului. 


Ca o sancțiune pentru clasa politică, neîncrederea în Executiv duce 
invariabil la soluția guvernului de tehnocrați. Văzuți ca salvatorii patriei 
împotmolite politic, „specialiştii” vor fi rareori chemaţi şi niciodată nu vor 
primi mână liberă. Sancţiunea se amână, sperietoarea rămâne, şi cu asta toată 
lumea s-a calmat. Nu se mai vorbeşte de guvernare, ci de „bună guvernanţă”. 
Numindu-se deja „bună”, prestaţia guvernării nu mai poate fi pusă sub niciun 
semn de întrebare. Guvernanţă fără guvernământ rămâne o formă fără fond. 
Guvernele nu mai fac ce vor, ci doar ce pot. Deciziile lor politice se limitează 
cel mai adesea la mutările venite în plic de la Banca Mondială, FMI, 
instituţiile europene, corporaţiile şi organizațiile internaționale influente. 
Complăcându-se în această stare tâmpă de aghiotant, guvernele îşi dilucază 
atribuţiile fragmentându-se în instituţii şi practici informale. 

Este efectul obsesiei neoliberale care bântuie cancelariile europene, 
glorificând statul minimalist care-şi abandonează cetățenii, 
nemaiconsiderându-se responsabil pentru soarta lor. Globalizarea puterii 
politice nu lasă loc nou de exprimare pentru societatea civilă, ci înlocuieşte 
decizia locală şi vizibilă cu una regională, eventual mondială şi mult mai 


discretă, scutindu-l pe guvernantul autohton de a-şi mai bate capul cu altceva 
în afară de propriile interese. Politicienii sunt preocupaţi nu să facă politică, 
ci cât mai puţine greşeli şi cât mai mulți bani, să apară la televizor, deci să se 
realeagă. Politica se rezumă la discursul public amăgitor şi la practica 
bunăstării personale. Armistițiul ideologic face ca limbajul politicii să 
înceteze a mai fi politic. Pe timpul păcii nonideologice se vorbesc vorbe, se 
face rating şi se câştigă bani - singurul scop. Politica devine o profesie 
depolitizată, partidul capătă statutul de societate pe acţiuni ce operează pe o 
piaţă mai degrabă administrativă cu profituri uriaşe. 


Fără a mai exista tensiune între individ şi comunitate, trăim senzaţia că 
am atins libertatea în starea ei împlinită. Doar că libertatea constă în lipsa 
dorinţei de a deține controlul asupra altor oameni, ceea ce nu e cazul. Această 
aparentă pace socială este semnul letargiei democrației autentice. 
Tehnologizarea cotidianului, transformarea vieții publice într-un spectacol 
continuu, virtualizarea celei sociale în reţele asemenea unor imense pânze de 
păianjen, toate ne fac să fim permanent pregătiți să comutăm între a adera sau 
a părăsi un partid politic, un serviciu, o sectă sau chiar o ţară. Cetăţeni online, 
fără crez politic, ci doar cu simpatii sau antipatii faţă de actorii politici, la fel 
ca faţă de oricare alți actori. Scara de valori politice, asemenea celorlalte, se 
configurează după prestațiile televizistice, după capacitatea activiştilor de 
partid de a fi vedete care seduc un electorat transformat în public 
telespectator. A seduce are în acest caz sensul primar de a minţi. Sigura 
opţiune care ni se va refuza este poziţia apolitică, echivalentă cu starea de off, 
deoarece ne exclude din orice categorie de consumator. Eşti obligat să rămâi 
on, pentru că doar aşa poţi fi identificat, poţi fi controlat. Intrarea şi ieşirea 
dintr-o comunitate, votul pentru unul sau altul dintre partide sunt la ofertă pe 
o piaţă politică mereu mai depolitizată, dar care răsplăteşte în timp real şi 
concret electorul. De aceea instituţiile publice sunt sufocate de clanuri de 
interese, alcătuite după criteriul legăturilor de sânge şi de partid. Se trag unii 
pe alții la banul public pentru a răsplăti alegătorul depolitizat, dar flămând. 
Dacă lupta de clasă a ajuns o amintire istorică, sărăcia a devenit substitut 
pentru ideologie, iar indiferența - un surogat. 


Mascarada e maximă: trăim senzația că opţiunea e la noi, că viaţa e un 
slalom pe care îl facem cu abilitate. In fapt, devenim tot mai captivi în 
matricea neputinței. Uitând că omul progresează doar atunci când ştie că nu 
poate să facă ce vrea, devenim ridicoli certându-ne politic între noi, fără a 
mai face însă politică. Ispăşim până la capăt pedeapsa prin care Dumnezeu 
ne-a abandonat nouă înşine. 


In loc de încheiere 


Scriitorii mint pentru a spune adevărul, politicienii o fac pentru a-l 
ascunde. Habar n-am cine a spus-o sau dacă a spus-o un gând de-al meu. E un 
fals ascuns în interiorul frazei, chiar dacă sună bine. Spre deosebire de 
politicieni, pentru care scopul scuză mijloacele, pentru scriitor mijloacele 
chiar contează. Intenționalitatea contează. Dacă vrei să păcăleşti, vei fi 
păcălit. Minciuna nu e un mijloc pentru a povesti, pentru a zugrăvi o lume. 
Scriitorul este doar pe deplin subiectiv, lumea se întâmplă prin ochii lui, prin 
trăirile şi gândurile lui. Ca observator, el face parte din fenomenul analizat, 
influențând rezultatul. E parte a poveştii. Principiul incertitudinii 
funcționează şi în cazul comediografului. 


Pentru „orb'” textele adunate aici pot fi o imagine neclară a lumii în care 
doar au vieţuit. Pentru cei care „văd”, sunt o repetare, în ideea că dintr-un alt 
unghi se schimbă ceva, se înțelege poate mai mult sau chiar altfel. In ambele 
cazuri, citind această carte, prin ochii mei se-ntâmplă toate. 


Alcătuind acest volum, sper să pun capăt tentaţiei de a mai fi comediograf 
de ocazie, măcar o vreme, desprinzându-mă de patima de a mă „enerva” pe 
ceea nu pot schimba în lumea în care trăiesc. E felul meu de a-mi exorciza 
demonul ce nu-mi dă pace. Dacă nu voi reuşi să ies din robia lui, voi păcătui 
din nou scriind, reluând un drum căruia îi caut de fapt întoarcerea. 


